**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 5 Νοεμβρίου 2024, ημέρα Τρίτη και ώρα 12:10΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού **«**Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών» (“Support scheme for TV series”)».

Στη συνεδρίαση παρέστησαν ο Υφυπουργός Πολιτισμού, κ. Ιάσων Φωτήλας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Παπάς Θεοφάνης (Φάνης), Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δάγκα Παρασκευή (Βιβή), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Μανούσος Γεώργιος.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερησίας διάταξης, την επεξεργασία και εξέταση του σχεδίου νόμου του Υπουργείου Πολιτισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών».

Ως προς την οργάνωση της συζήτησης, αρχικά θα τοποθετηθούν οι Εισηγητές και οι Ειδικοί Αγορητές για 10 λεπτά της ώρας. Η συζήτηση θα ολοκληρωθεί με την ομιλία του κυρίου Υφυπουργού και θα ακολουθήσει ψηφοφορία. Όποιο άλλο μέλος επιθυμεί, όπως γίνεται συνήθως, θα πάρει το λόγο μετά τους Εισηγητές και τους Ειδικούς Αγορητές.

Το λόγο έχει ο κ. Κωνσταντίνος Κεφαλογιάννης, Εισηγητής της Πλειοψηφίας.

**ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ (Εισηγητής της Πλειοψηφίας)**: Ευχαριστώ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, τα τελευταία χρόνια η ευρεία ανάπτυξη παραγωγής σειρών παγκοσμίως έχει δημιουργήσει μια νέα πραγματικότητα, στην οποία δεσπόζουσα θέση κατέχουν οι εταιρείες υπηρεσιών οπτικοακουστικών μέσων διεθνούς εμβέλειας, όπως είναι οι πλατφόρμες παροχής κατά παραγγελία οπτικοακουστικού περιεχομένου, δηλαδή τα video on demand. Το αποτέλεσμα είναι ότι, σε συνδυασμό και με τη χρήση της τεχνητής νοημοσύνης στη διανομή οπτικοακουστικού περιεχομένου, τίθενται σημαντικές προκλήσεις για την ελευθερία, την ποικιλομορφία και την πολυφωνία της καλλιτεχνικής έκφρασης, αλλά και για τη διασφάλιση της κυριότητας της διανοητικής ιδιοκτησίας στην Ευρώπη.

Συγχρόνως, δημιουργείται ισχυρός αντίκτυπος στην ανεξαρτησία διαπραγμάτευσης των παραγωγών με εταιρείες ροής και ραδιοτηλεοπτικής μετάδοσης. Το γεγονός αυτό έχει επιφέρει ανισορροπία στο χώρο σε βάρος των ανεξάρτητων παραγωγών.

Τούτων δοθέντων, το Συμβούλιο της Ευρώπης έκρινε απαραίτητη τη δημόσια παρέμβαση. Προχώρησε στην εκπόνηση του πιλοτικού προγράμματος. Πρόκειται για έναν προσωρινό μηχανισμό ενίσχυσης ανεξάρτητων συμπαραγωγών σειρών, ανάλογα με αυτόν της ενίσχυσης κινηματογραφικών έργων, μέσω του ταμείου Eurimages. Παράλληλα, επεξεργάζεται σχέδιο για τη μόνιμη εφαρμογή του μηχανισμού αυτού.

Στο ανωτέρω πλαίσιο παρεμβάσεων, το Δεκέμβριο του 2023, υπογράφηκε μεταξύ της Ελληνικής Κυβέρνησης και του Συμβουλίου της Ευρώπης η προς κύρωση Συμφωνία. Αφορά τη χρηματοδότηση του Έργου, με τίτλο «Σχέδιο υποστήριξης τηλεοπτικών σειρών». Η Συμφωνία αυτή ρυθμίζει, κυρίως, τα θέματα της καταβολής της συνεισφοράς της Ελλάδας στο πιλοτικό πρόγραμμα. Αποτελεί προϋπόθεση για τη συμμετοχή της χώρας μας σε αυτό.

Η συμμετοχή της Ελλάδας στον ανωτέρω μηχανισμό ενίσχυσης είναι πολύ σημαντική. Ο εγχώριος οπτικοακουστικό τομέας βασίζεται σε μεμονωμένους, μικρούς, μη ανταγωνιστικούς, πολλές φορές, παραγωγούς.

Άρα, το πρόβλημα της κυριαρχίας των παγκόσμιων εταιρειών υπηρεσιών οπτικοακουστικών μέσων αφορά και τη χώρα μας, την Ελλάδα. Η προτεινόμενη νομοθετική ρύθμιση περιλαμβάνει τις κάτωθι διατάξεις συνοπτικά.

Άρθρο πρώτο του σχεδίου νόμου. Αναφέρεται στην Κύρωση της Συμφωνίας για τη χρηματοδότηση του έργου με τίτλο «Σχέδιο υποστήριξης τηλεοπτικών σειρών».

Άρθρο 1 της Συμφωνίας. Καθορίζεται το πεδίο εφαρμογής, ο στόχος της συμφωνίας και οι επιμέρους υποχρεώσεις των μερών.

Άρθρο 2 της Συμφωνίας. Ορίζεται η διάρκεια του πιλοτικού προγράμματος από την 1η Ιανουαρίου του 2023 έως την 31 Δεκεμβρίου 2025.

Άρθρο 3 της Συμφωνίας. Αναφέρεται στο συνολικό κόστος του έργου και στη συνολική συνεισφορά της Ελλάδας σε αυτό.

Άρθρο 4 της Συμφωνίας. Προσδιορίζεται η διαδικασία ενημέρωσης, μέσω ετήσιων εκθέσεων προόδου και οικονομικών εκθέσεων.

Άρθρο 5 της Συμφωνίας. Τίθεται το πλαίσιο οικονομικού ελέγχου.

Άρθρο 6 της Συμφωνίας. Καθορίζεται περιοριστικά η ευθύνη της χώρας μας και του Συμβουλίου της Ευρώπης στο πλαίσιο της υπό κύρωση Συμφωνίας.

Άρθρο 7 της Συμφωνίας. Θεσπίζεται κώδικας συμπεριφοράς.

Άρθρο 8 της Συμφωνίας. Θεσπίζεται υποχρέωση του Συμβουλίου να αναγνωρίζει τη συμβολή της χώρας μας, κατά τη δημοσιότητα του προγράμματος.

Άρθρο 9 της Συμφωνίας. Ρυθμίζονται ζητήματα εκχώρησης σε τρίτους.

Άρθρο 10 της Συμφωνίας. Προσδιορίζεται ο χρόνος έναρξης ισχύος της Συμφωνίας και ρυθμίζονται θέματα σχετικά με τη διάρκεια, την τροποποίηση, την καταγγελία και τη λήξη της συμφωνίας.

Άρθρο 11 της Συμφωνίας. Αναφέρεται στα Παραρτήματα.

Άρθρο 12. Ορίζεται ο τρόπος επίλυσης τυχόν διαφορών.

Άρθρο 13. Καταχωρίζονται τα στοιχεία επικοινωνίας και λοιπά απαιτούμενα στοιχεία των μερών.

Παράρτημα 1. Περιγράφεται αναλυτικά το πιλοτικό πρόγραμμα του Συμβουλίου της Ευρώπης για τις συμπαραγωγές σειρών.

Παράρτημα 2. Παρατίθεται ο συνολικός προϋπολογισμός εξόδων του πιλοτικού προγράμματος.

Παράρτημα 3. Περιέχεται αίτημα πληρωμής της πρώτης δόσης της συνεισφοράς της Ελλάδας.

Άρθρο δεύτερο του σχεδίου νόμου. Παρέχεται εξουσιοδότηση στον Υπουργό Πολιτισμού για τον ορισμό του, ως εκπροσώπου της Ελλάδας στο όργανο διοίκησης.

Άρθρο τρίτο του σχεδίου νόμου. Ορίζεται η έναρξη ισχύος του κυρωτικού νόμου από τη δημοσίευσή του στην Εφημερίδα της Κυβερνήσεως και η έναρξη ισχύος της.

Αγαπητές και αγαπητοί συνάδελφοι, με την προτεινόμενη νομοθετική ρύθμιση θα κυρωθεί η Συμφωνία, που υπογράφηκε, το Δεκέμβριο του 2023, μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης, σχετικά με τη συμμετοχή της Ελλάδας στο πιλοτικό πρόγραμμα για τις συμπαραγωγές σειρών 2023-2025.

Για όλους τους παραπάνω λόγους, που προαναφέραμε, εισηγούμαι την ψήφισή της.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Κεφαλογιάννη. Ψηφίζετε θετικά, για τα πρακτικά.

Το λόγο έχει η κυρία Κυριακή Μάλαμα, Εισηγήτρια της Μειοψηφίας.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας)**: Κύριε Πρόεδρε, κύριε Υπουργέ, προτού ξεκινήσω την τοποθέτησή μου, επί της ουσίας, των κυρώσεων, που έχουμε σήμερα μπροστά μας, θα ήθελα να εκφράσω πραγματικά τη διαμαρτυρία μου για το γεγονός, ότι η σημερινή συνεδρίαση προγραμματίστηκε σχεδόν την ίδια ώρα, με μισή ώρα διαφορά – με τη συνεδρίαση της Ειδικής Μόνιμης Επιτροπής Ελληνισμού της Διασποράς, με θέμα «Ελληνική πολιτιστική κληρονομιά και δημιουργία στο διεθνές περιβάλλον». Θεωρώ, ότι είναι απαράδεκτο το γεγονός, την ώρα που ο μόνιμος εκπρόσωπος της Ελλάδας της ΟΥΝΕΣΚΟ και τα υψηλόβαθμα υπηρεσιακά στελέχη του Υπουργείου Πολιτισμού θα ενημερώνουν, μεταξύ άλλων, για τη διεθνή προσπάθεια, που γίνεται στη χώρα μας, φαντάζομαι σε σχέση με την επιστροφή των γλυπτών του Παρθενώνα και για τα συμπεράσματα της διακυβερνητικής επιτροπής της ΟΥΝΕΣΚΟ για τα γλυπτά, αλλά και για τα επόμενα βήματά μας, η ηγεσία του Υπουργείου Πολιτισμού να μην παρίσταται εκεί. Εμείς οι Βουλευτές δεν μπορούμε να πάμε, γιατί δεν μπορούμε να διακτινιστούμε, προφανώς, σε δύο Επιτροπές ταυτόχρονα, αυτό δεν γίνεται ! Και το χειρότερο, να στέλνει η κυρία Υπουργός Πολιτισμού και ο Πρόεδρος της Βουλής - επιτρέψτε μου το μήνυμα - ότι η συνεδρίαση αυτή με την παρουσία του μόνιμου εκπροσώπου της ΟΥΝΕΣΚΟ είναι δευτερευούσης σημασίας. Το θεωρώ πάρα πολύ σοβαρό. Δυστυχώς, έχουμε ζητήσει, επανειλημμένα, μια επίσημη ενημέρωση της Διαρκούς Επιτροπής Μορφωτικών Υποθέσεων επί του θέματος των γλυπτών της Ακρόπολης και επί των συμπερασμάτων της ΟΥΝΕΣΚΟ, για το κρίσιμο αυτό εθνικό θέμα και σήμερα η Κυβέρνηση επιλέγει αυτή τη διαδικασία, κυριολεκτικά υποβαθμίζοντας συνολικά το ρόλο του Κοινοβουλίου και το δικό μας, όλων των Βουλευτών, σε αυτή την τεράστια προσπάθεια, που γίνεται. Είναι, κατά τη γνώμη μας, απαράδεκτος ο προγραμματισμός αυτός και δείχνει τη γενικότερη προχειρότητα, αν μη τι άλλο, επί του σοβαρού αυτού θέματος της επιστροφής, δηλαδή των γλυπτών του Παρθενώνα και της στρατηγικής μας στην ΟΥΝΕΣΚΟ, επί του ζητήματος.

Το λιγότερο θα ήταν η συνεδρίαση, με την ενημέρωση από τον κ. Κουμουτσάκο, να ήταν μία κοινή των δύο Επιτροπών, με τη συμμετοχή και της πολιτικής ηγεσίας του Υπουργείου Πολιτισμού, γιατί έτσι υποβαθμίζουν πραγματικά το ρόλο του εκπροσώπου μας στην ΟΥΝΕΣΚΟ και του Κοινοβουλίου, γενικότερα. Ειλικρινά, δηλαδή, θα ήθελα να προτείνω να σταματήσουμε αυτή τη συνεδρίαση, να πάμε στη συνεδρίαση της Ειδικής Μόνιμης Επιτροπής Ελληνισμού της Διασποράςκαι να προχωρήσουμε το απόγευμα και στις δύο συνεδριάσεις τη μία πίσω από την άλλη. Είναι πολύ σοβαρό. Γιατί το κάνουμε αυτό; Δεν το καταλαβαίνω και αν θέλετε να το συζητήσουμε αυτό όλο μαζί και μετά να προχωρήσω και στην τοποθέτησή μου, εάν δεν συμφωνείτε. Σε μισή ώρα ξεκινάει αυτή η Επιτροπή.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Κυρία Μάλαμα, είναι προκαθορισμένη από τη Διάσκεψη των Προέδρων αυτή η διαδικασία, οπότε καλό είναι να προχωρήσετε στην εισήγησή σας.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας)**: Κρίμα, πραγματικά κρίμα.

**ΝΙΚΗΤΑΣ ΚΑΚΛΑΜΑΝΗΣ**: Πάντως, κύριε Πρόεδρε, να κάνετε μια παρέμβαση στη Διάσκεψη να μην επαναληφθεί.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Βεβαίως, να μην επικαλύπτονται, είναι λογικό.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια της Κ.Ο. του Κ.Κ.Ε.)**: Στη Διάσκεψη των Προέδρων, γιατί δεν το λύσατε;

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Κυρία Κανέλλη, στην επόμενη θα το λύσουμε.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας)**: Λοιπόν, ως προς τη σημερινή ημερήσια διάταξη αυτή, καλούμαστε να τοποθετηθούμε επί της διαδικασίας δύο κυρώσεων, γιατί μετά από λίγο θα ακολουθήσει και η δεύτερη, η μία εκ των οποίων αφορά την επικαιροποίηση της θεσμικής μας συνεργασίας, με τη χρηματοδοτική συμμετοχή μας σε αυτό το πιλοτικό πρόγραμμα του Συμβουλίου της Ευρώπης, το σχέδιο υποστήριξης τηλεοπτικών σειρών. Είναι πολύ σοβαρό. Το Συμβούλιο της Ευρώπης έρχεται να αναγνωρίσει μια πραγματικότητα, αυτή της δεσπόζουσας θέσης στον παγκοσμιοποιημένων πλατφορμών και των πολύ μεγάλων εταιρειών στην τηλεοπτική βιομηχανία, όπως άλλωστε συμβαίνει και στο σύνολο της οπτικοακουστικής οικονομίας.

Το Συμβούλιο της Ευρώπης διαπιστώνει ότι υπάρχει μια γιγάντωση του οικονομικού κύκλου των μεγάλων εταιρειών και του κλάδου της τηλεοπτικής μυθοπλασίας και των σειριακών παραγωγών. Όμως και στο κινηματογραφικό και στο ντοκιμαντέρ, σε αυτό το τοπίο δηλαδή, υπάρχει και μια τεράστια έλλειψη. Προφανώς, η εικόνα αυτή δημιουργεί μια σειρά από πολύ σοβαρά προβλήματα στον οπτικοακουστικό τομέα των κρατών της Ευρώπης και όχι μόνο. Ειδικά σε εμάς είναι ακόμη σοβαρότερα. Είναι σαφές ότι μέσα σ’ αυτό το περιβάλλον είναι πολύ δύσκολο να διασφαλιστεί η επιβίωση των ανεξάρτητων μικρών παραγωγών, αλλά και των καλλιτεχνών, στο σύνολο του οπτικοακουστικού κλάδου. Θα επιμείνω σ’ αυτό και θα επαναλάβω ότι πραγματικά στην Ελλάδα τα πράγματα είναι τραγικά γι’ αυτές τις μικρές παραγωγές. Εξάλλου, είναι ελάχιστες οι μεγάλες παραγωγές, που γίνονται εξ ολοκλήρου στη χώρα μας.

Ταυτόχρονα, λοιπόν, στο Συμβούλιο της Ευρώπης τέθηκε το ζήτημα του ποιοτικού περιεχομένου, με όρους κοινωνικής ανεκτικότητας, πλουραλισμού, πολιτισμού, διαπολιτισμικής συνεργασίας, ανάμεσα σε όλα τα κράτη - μέλη. Θέτει και το θέμα της υποστήριξης της πολιτιστικής παράδοσης, των ιδιαίτερων ταυτοτήτων του ευρωπαϊκού χώρου και βέβαια, της ποιότητας και της ενίσχυσης της συνεργασίας των ανθρώπων και των κοινωνιών, μέσα από τη γνώση του άλλου, δηλαδή της συμπερίληψης, που είναι πάρα πολύ σημαντικό. Η γνώση του άλλου. Γνωρίζουμε τον άλλο, το διπλανό μας. Μεταξύ, λοιπόν, άλλων και τη συμπαραγωγή και τη διάχυση του τηλεοπτικού έργου και της τηλεοπτικής σειράς από οποιαδήποτε χώρα, σε όλο το ευρωπαϊκό επίπεδο.

Προφανώς και το Συμβούλιο της Ευρώπης εντοπίζει ορθά τις διαστάσεις του ζητήματος και ξεκινάει μια πιλοτική εφαρμογή ενός προγράμματος χρηματοδότησης 21 εκατομμυρίων ευρώ γι’ αυτές τις τηλεοπτικές παραγωγές σειρών, με συγκεκριμένα κριτήρια για τα κράτη - μέλη και η Ελλάδα καλείται να συμμετέχει, με το ποσό των τετρακοσίων πενήντα χιλιάδων ευρώ. Προφανώς και δεν μπορούμε να έχουμε αντίρρηση. Θα πρέπει βέβαια, όμως, να τονιστεί, ότι ενώ η ανάγνωση της υφιστάμενης κατάστασης από το Συμβούλιο της Ευρώπης είναι ορθή, το χρηματοδοτικό εργαλείο, σε αυτή τη φάση, είναι περιορισμένο. Θα πρέπει να το πούμε κι αυτό. Με δεδομένο ότι η τηλεοπτική βιομηχανία ξοδεύει υπερπολλαπλάσια χρήματα - για βιομηχανία μιλάμε - για το ίδιο αντικείμενο.

Εν τούτοις, όμως, όλοι θέλουμε να πετύχει η πιλοτική αυτή δράση και να στηριχτούν οι ανεξάρτητοι παραγωγοί, οι καλλιτέχνες. Να βρεθεί μια ποιοτική διέξοδος στο κοινό και σε όλο τον ευρωπαϊκό χώρο και στους επαγγελματίες. Άλλωστε, πάντα έχουμε στο μυαλό μας το εξαιρετικό γαλλογερμανικό πρότυπο της τηλεόρασης, του καναλιού του ARTE. Tο γνωρίζετε όλοι, φαντάζομαι, το οποίο λειτουργεί σε αυτούς τους άξονες, της εναλλακτικής παραγωγής και της ποιότητας, εδώ και δεκαετίες και μάλιστα πάρα - πάρα πολύ πετυχημένα. Ειλικρινά, δεν νομίζω ότι υπάρχει κάτι δεύτερο, σε σχέση με το ARTE. Μακάρι, να δούμε κάποια στιγμή ένα τέτοιο εγχείρημα και στη χώρα μας.

Από εκεί και πέρα, όμως, τίθεται μοιραία και ένα ερώτημα προς το εσωτερικό, σε εμάς και ιδιαίτερα προς το Ελληνικό Υπουργείο Πολιτισμού, το οποίο, ενώ δέχεται αυτά τα ερεθίσματα από το Συμβούλιο της Ευρώπης, δεν βλέπουμε να εφαρμόζει μια αντίστοιχη πολιτική κινήτρων και σε εθνικό επίπεδο.

Σαφώς και θα πούμε περισσότερα στην Ολομέλεια για το θέμα αυτό, αλλά η ερώτηση που βρίσκεται στα χείλη όλων είναι: Γιατί δεν υπάρχει μια τέτοια πολιτική για τις παραγωγές στη χώρα μας; Και εμείς εφαρμόζουμε, δυστυχώς, όπως διαμορφώθηκε, τα τελευταία έξι σχεδόν χρόνια ένα μοντέλο προσκόλλησης στους μεγάλους παίκτες της οπτικοακουστικής βιομηχανίας, στους οποίους δίνουμε φοροαπαλλαγές και διευκολύνσεις. Να μη συζητήσω για τις τεράστιες φοροαπαλλαγές των σίριαλ στα ιδιωτικά κανάλια, που δεν πληρώνουν τίποτα. Μην το πιάσουμε αυτό το θέμα, αυτή τη στιγμή, τώρα, γιατί άλλο είναι το ζήτημα μας. Και έτσι αφήνει έξω την ποιοτική δική μας παραγωγή.

Συνεπώς, σε ό,τι αφορά τη Συμφωνία του Συμβουλίου της Ευρώπης, η ανάγνωσή μας είναι θετική, ωστόσο, θα θέλαμε να επιφυλαχτούμε, ως προς την ψήφο μας στην Ολομέλεια, για να έχουμε τη δυνατότητα να ακούσουμε και τον Υπουργό. Ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Μάλαμα.

Ψηφίζετε με επιφύλαξη.

Το λόγο έχει η κυρία Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ - Κίνημα Αλλαγής»):** Ευχαριστώ πολύ, κύριε Πρόεδρε.

 Κύριε Υπουργέ, η συζητούμενη Κύρωση της Συμφωνίας, μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης, για τη χρηματοδότηση του έργου «Σχέδιο Υποστήριξης Τηλεοπτικών Σειρών» έρχεται, προφανώς, μέσα σε ένα προκλητικό περιβάλλον για τον οπτικοακουστικό τομέα. Οι κανόνες του παιχνιδιού, όπως γνωρίζετε, έχουν αλλάξει σημαντικά, καθώς νέες τεχνολογίες και νέοι παγκόσμιοι παίκτες, κυρίως στην Ευρώπη, διεκδικούν πρωταγωνιστικό ρόλο τη στιγμή, που ο αριθμός των συνδρομητών στις Υπηρεσίες «Video on Demand» αυξήθηκε ραγδαία, κυρίως, μετά την πανδημία.

 Νομίζω ότι όλοι το γνωρίζουμε αυτό, αφού νομίζω ότι οι περισσότεροι είμαστε και χρήστες του Netflix, αλλά βέβαια η μεγαλύτερη πρόκληση, την οποία καλούμαστε να αντιμετωπίσουμε σήμερα στον οπτικοακουστικό τομέα είναι η χρήση προγνωστικών αλγορίθμων από τις παγκόσμιες πλατφόρμες, που κυριαρχούν στη διεθνή αγορά, γιατί είναι σαφές ότι, μέσα σε μία δύσκολη παγκόσμια αγορά, η αλγοριθμική ανίχνευση τάσεων μπορεί να οδηγήσει τους δημιουργούς σε επαναληπτικότητα, σε αυτό, δηλαδή, το οποίο πουλάει, στον περιορισμό του παρεμβατισμού και της καινοτομίας, που είναι αναπόσπαστα κομμάτια της τέχνης. Για τους ανεξάρτητους, μάλιστα, Ευρωπαίους παραγωγούς τα πράγματα είναι ακόμη πιο δύσκολα στην παγκόσμια αγορά, καθώς συχνά αντιμετωπίζουν δυσκολίες χρηματοδότησης, σε συνδυασμό με έναν έντονο ανταγωνισμό από μεγάλες παραγωγές και στούντιο, που μπορεί να είναι αποθαρρυντικός.

 Νομίζω ότι αυτό, το οποίο θα πρέπει να δούμε, είναι ότι ο κύριος στόχος του «EURIMAGES» είναι να υποστηρίζει, όχι μόνο τις μεγάλες παραγωγές, αλλά και τις ανεξάρτητες ταινίες και σειρές, φυσικά, τώρα, προσφέροντας ευκαιρίες στους δημιουργούς, που δεν έχουν πρόσβαση σε παραδοσιακούς χρηματοδοτικούς πόρους.

 Αυτό, όμως, το οποίο θα θέλαμε να συνδέσουμε και με βάση και τη Σύμβαση, την οποία καλούμαστε να κυρώσουμε, είναι ότι έχουμε 450.000 ευρώ, μέσα σε μία τριετία, ενώ το συνολικό κόστος του πιλοτικού προγράμματος είναι 21 εκατομμύρια. Νομίζω ότι όλους μας αυτές οι 450.000 ευρώ μάς φέρνουν λίγο στο μυαλό μας τις 453.000, τις οποίες είχαμε με το προηγούμενο νομοσχέδιο για το ΕΚΟΜΕ, όπου ήταν τα χρήματα, τα οποία θα ελάμβανε το Διοικητικό Συμβούλιο, ετησίως. Νομίζω ότι με την ευκαιρία της σημερινής Κύρωσης και δεδομένου ότι σήμερα ο κύριος Χριστόπουλος, στο Διεθνές Φεστιβάλ Κινηματογράφου Θεσσαλονίκης, θα παρουσιάσει το νέο αυτό φορέα, ο οποίος θεσπίστηκε, πριν λίγο καιρό, από το Ελληνικό Κοινοβούλιο, θα θέλαμε, εάν μπορείτε και γνωρίζετε, συγκεκριμένες απαντήσεις, σχετικά με τα χρέη, τα οποία κληρονομεί ο νέος φορέας, πόσες ληξιπρόθεσμες οφειλές υπάρχουν από τις παραγωγές των προηγούμενων ετών, πόσο είναι το ύψος των υπαχθέντων σχεδίων των οποίων εκκρεμεί η ολοκλήρωση και άρα η πληρωμή, πόσα σχέδια έχουν υποβληθεί για υπαγωγή και τι οικονομική υποχρέωση θα δημιουργήσουν στο νέο φορέα;

Επίσης, προκαλεί εντύπωση πως στο πρώτο Δ.Σ. του ΕΚΟΜΕ, με θητεία ενός έτους, έχουμε μόνο τεχνοκράτες, που θα αποφασίζουν για τον πολιτισμό και το σινεμά και ενώ ξέρουμε ότι υπήρχαν και άνθρωποι του πολιτισμού, αυτοί τελικά απορρίφθηκαν, επειδή δεν είχαν τα κατάλληλα πτυχία, ενώ στην ουσία υπήρχε πρόβλεψη, μέσα στον ιδρυτικό νόμο του ΕΚΟΜΕ, που προβλέπεται ο κατ’ εξαίρεση διορισμός καταξιωμένων δημιουργών.

Επομένως, θα θέλαμε, αν γνωρίζετε και εσείς, να μας πείτε για ποιο λόγο αποκλείστηκαν αυτοί οι άνθρωποι του πολιτισμού και φυσικά θα θέλαμε να επισημάνουμε πως μέχρι σήμερα η πλατφόρμα για το Cash Rebate είναι εκτός λειτουργίας, παρότι, σύμφωνα με το νόμο, θα έπρεπε από 1η Οκτώβρη να λειτουργεί.

 Για να επανέλθουμε στην Κύρωση της συγκεκριμένης Σύμβασης, προφανώς και είμαστε θετικοί στην προοδευτική, ούτως η άλλως, καταβολή αυτών των χρημάτων, γιατί είμαστε υπέρμαχοι της ευρωπαϊκής συνεργασίας, της απόλυτης δυνατότητας ελεύθερης έκφρασης των μικρότερων κοινωνιών, που διαμορφώνουν την πολιτιστική δύναμη της Ευρώπης και επιπλέον είναι πολύ σημαντικό ότι υπάρχει και ενδιαφέρον για το γεγονός ότι οι συμμετέχουσες στο Project χώρες, είναι είτε χώρες του Νότου, όπως η Ελλάδα, η Ιταλία και η Ισπανία είτε οι δυνατά οπτικοακουστικά χώρες, όπως το Βέλγιο, η Ουγγαρία και η Ολλανδία είτε πλούσιες, όπως το Λουξεμβούργο.

 Ένα επιπλέον φυσικά θετικό στοιχείο είναι ότι έχουμε μικρές σειρές των δέκα επεισοδίων, το οποίο νομίζω ότι όλοι γνωρίζουμε ότι δημιουργεί έτσι μεγαλύτερο σασπένς και είναι πολύ πιο εύπεπτες για το κοινό.

 Τέλος, θα θέλαμε να κλείσουμε με κάποιες μεταφραστικές παρατηρήσεις, τις οποίες θα μπορούσατε να κάνετε με τις νομοτεχνικές. Έχουμε τη μετάφραση της «προμήθειας προγράμματος», αντί για το «παραγγελία προγράμματος». Δεν υπάρχει η λέξη «θεατρική διανομή» στον καλλιτεχνικό χώρο, αλλά «διανομή στις αίθουσες». «Πλήρωμα» έχουμε μόνο στα καράβια, «συνεργεία» έχουμε στο σινεμά.

 Προφανώς, εμείς στο ΠΑΣΟΚ, είμαστε βέβαια στη θετική πλευρά, αλλά επιφυλασσόμαστε για την ψήφο μας στην Ολομέλεια.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Κανέλλη.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια της Κ.Ο. του Κ.Κ.Ε.):** Ευχαριστώ πολύ, κύριε Πρόεδρε.

Για να είμαι ειλικρινής, σε ένα τέτοιο θέμα, αναρωτιέμαι, αν κάποιος από εσάς έχει το χρόνο να παρακολουθήσει ελληνικά σίριαλ ή ριάλιτι, αυτά που παίζονται τον τελευταίο καιρό. Θα δείτε ότι εδώ και μια δεκαετία βασίζονται σε concept τάδε, μιας πολυεθνικής, που πουλάει concept για τα σίριαλ, το οποίο είναι ενιαίο εντός - εκτός Ευρωπαϊκής Ένωσης από τη μία άκρη της γης στην άλλη και ερχόμαστε να μιλήσουμε με την προμετωπίδα του Συμβουλίου της Ευρώπης, για ένα πιλοτικό πρόγραμμα, το οποίο θα ενισχύσει τη μικρή, την ανεξάρτητη, τη διαφοροποιημένη, την εναλλακτική παραγωγή, δηλαδή, την ομοιογένεια των ευρωπαϊκών συμφερόντων.

Πίσω από τον όρο «εναλλακτικός», αν δεν έχετε ζήσει στο Συμβούλιο της Ευρώπης, όπως έχω ζήσει εγώ, δεν θα ξέρετε ότι διανύονται τριετίες Κροατίας, διετίες Ουκρανίας, έτος Ρωσίας, δεν έχετε δει να ξοδεύονται χρήματα, να γίνονται εκθέσεις, να πηγαίνουν βουλευτές για την ανεξαρτησία των Femen και μετά να αποδεικνύεται ότι η Femen είναι κερδοσκοπικός οργανισμός γυναικών, με άντρα νταβατζή, κυριολεκτώ, με συγχωρείτε για την έκφραση, θα μπορούσα να πω και «προαγωγός» για να είμαι πιο κομψή, ο οποίος τις εξέδιδε κυριολεκτικά στον τομέα τους και έβγαζε λεφτά! Δεν έχετε δει εκθέσεις διαφωνούντων στο λόμπι, που μετά μαζεύονται, δεν έχετε δει προσπάθειες να σώσουμε την ελευθερία του Φάλουν Γκόνγκ.

Άμα τα έχετε ζήσει αυτά και έρχεται αυτό και συζητάτε για 450.000, καταρχήν, όντως για ένα πιλοτικό πρόγραμμα, είναι λιγότερες οι χώρες από αυτές, που είναι στο Συμβούλιο της Ευρώπης, πολύ μικρός ο αριθμός, είναι ένα ποσοστό στα 21 εκατομμύρια. Δεν είναι οικονομικό το ζήτημα, επιτρέψτε μου, το Συμβούλιο της Ευρώπης είναι προφανές ότι έχει εξελιχθεί, εδώ και πάρα πολλά χρόνια, σε αντιδραστικό θεσμό. Δεν είναι ανεξάρτητο καν και ας είναι πολύ ευρύτερο. Υπάρχουν πεπραγμένα, που αποδεικνύουν, σας ανέφερα μερικά χαριτωμένα μόνο, μην πάω σε βαθύτερα, ποιος μιλάει και ποιος δεν μιλάει και τι λέει, ένα προπομπό ή και ακόλουθο της Ευρωπαϊκής Ένωσης. Όλες οι επιλογές και όλες οι στρατηγικές συμπυκνώνονται στον οικονομικό και ιδεολογικό τομέα.

Έχω ένα κολοσσιαίο παράδειγμα. Βασική κουλτούρα, αυτή τη στιγμή, της Ευρώπης και του Συμβουλίου της Ευρώπης είναι ο αντικομμουνισμός και η στοχοποίηση του λαϊκού κινήματος, αν βρείτε κάτι διαφορετικό. Από την ώρα που έχει εξισωθεί επισήμως ο κομμουνισμός με το ναζισμό – φασισμό, δεν νομίζω ότι μπορούμε να πάμε παρακάτω.

**ΔΗΜΗΤΡΙΟΣ ΚΟΥΒΕΛΑΣ:** Ο σταλινισμός !

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια της Κ.Ο. του Κ.Κ.Ε.):** Όχι, με τον κομμουνισμό, όχι με το σταλινισμό. Μην παίζετε με τους ηγέτες και ειδικά όταν δεν τους ξέρετε και δεν τους έχετε μελετήσει και όταν έχουν επιμείνει αυτοί οι ηγέτες, στους οποίους αναφέρεστε, στην εθνική ταυτότητα και στη γλώσσα και στο έθνος. Αυτά που παραλάβατε σήμερα και τα έχετε μέλη στο Συμβούλιο της Ευρώπης…

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Κανέλλη, συνεχίστε.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια της Κ.Ο. του Κ.Κ.Ε.):** Δεν μπορώ, με διακόπτει και θα πάρει την απάντησή του.

Υπουργός εθνοτήτων ήταν ο Στάλιν, άστα αυτά τώρα. Δεν θα είχες ούτε Ουκρανία, ούτε Αρμενία, ούτε Καζακστάν, τίποτα δεν θα είχες, αν δεν τα είχε διατηρήσει και πολιτισμικά, και γλωσσικά, και ουσιαστικά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Υπάρχει ελευθερία του λόγου, παρακαλώ να μην διακόπτετε, συνεχίστε.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια της Κ.Ο. του Κ.Κ.Ε.):** Επειδή υπάρχει ελευθερία του λόγου, δεν είναι ακριβότερος ο λόγος του, επειδή είναι συγκυβερνητικός.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Όχι,αναφέρομαι σε εσάς, ότι εσείς θα πείτε αυτό που θέλετε, χωρίς διακοπές.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια της Κ.Ο. του Κ.Κ.Ε.):**  Ο θεσμός τώρα έρχεται να αναλάβει, στο πλαίσιο αυτού του αντικομμουνισμού και μάλιστα του εχθρικού αντικομμουνισμού, ενισχυμένοι τον τελευταίο καιρό, ούτως ή άλλως «τραμπαλίζουμε» γενικώς διεθνώς, δυστυχώς, να ενισχύσει την παραγωγή τηλεοπτικών σειρών και τη χρηματοδότηση ανεξάρτητων παραγωγών, μέσω ενός προγράμματος συμπαραγωγών του Euro Images, ευρωεικόνων, θα το πω εγώ στα ελληνικά.

Σε αυτό το πρόγραμμα, που είναι πιλοτικό για τον κινηματογράφο, ποια είναι η επιδίωξη; Να διευκολυνθούν τα ευρωπαϊκά μονοπώλια, σας λέμε εμείς του κλάδου, και να επεκταθούν και να ενισχυθούν στον ανταγωνισμό της Ευρωπαϊκής Ένωσης με τις Ηνωμένες Πολιτείες, έτσι ώστε να μεγιστοποιηθεί το κοινό και να μπορεί να εισπράττει την ίδια ιδεολογική και πολιτισμική ομοιογένεια, που βασίζεται στο κέρδος των μονοπωλίων.

Σ’ αυτό το κουβάρι των ενδοϊμπεριαλιστικών αντιθέσεων, στην Ευρώπη, πρέπει να επισημάνετε τους τους ανταγωνισμούς, γιατί η Ευρώπη είναι τρίτη και καταϊδρωμένη, μετά τις Ηνωμένες Πολιτείες και δεύτερη η νοτιοανατολική Ασία, εκτός αν δεν ξέρετε το τι ακούν τα παιδιά σας και τι βλέπουν τα παιδιά σας, από νοτιοκορεάτικα και άλλα ωραία σήριαλ 5, 6, 7, 8, 128 επεισοδίων.

 Ένας από τους στόχους, οι διεθνείς συμπαραγωγές, διαβάζω, να αντισταθμίσουν, λέει, τον κατακερματισμό της ευρωπαϊκής οπτικοακουστικής αγοράς, ειδικά για μικρότερες χώρες, με περιορισμένα οικονομικά μέσα. Η δημιουργική και τεχνική συνεργασία, μεταξύ επαγγελματιών από διαφορετικές χώρες, επηρεάζει θετικά την ποιότητα και την πρωτοτυπία των δραματικών σειρών. Είναι μικρές χώρες, είναι ανεξάρτητες, είναι μικροί παραγωγοί. Ας τους ομογενοποιήσουμε, να τους φέρουμε όλους μαζί, μέσα στην ιδεολογική και πολιτισμική στρούγκα, που θέλουμε. Μέχρι τώρα, τα Euro Images στον κινηματογράφο, έχουν δώσει κάποια συμπεράσματα.

Παρ’ όλες τις διακηρύξεις του προγράμματος για ενίσχυση της δημιουργίας της ποικιλομορφίας των φωνών και του πλουραλισμού και της ελευθερίας της έκφρασης, το αποτέλεσμα ήταν να έχουμε δύο κατηγορίες χρηματοδοτήσεων, που μειώνουν σημαντικά τη δυνατότητα της ενίσχυσης των αδύναμων κινηματογραφικά χωρών και πριμοδοτούν τι; Ταινίες εμπορικής εμβέλειας υψηλού κοστολογίου. Για να μην πάμε και στον πυρήνα του προγράμματος. Θα γίνουν αυτές οι παραγωγές. Σε ποιες πλατφόρμες θα σηκωθούν, σε ποια μέσα, εις χείρας ποιων θα διαφημιστούν;

Η κατηγορία, δηλαδή, αυτή, αφορά την παραγωγή δύο - τριών μεγάλων χωρών και στην πραγματικότητα, όπως συμβαίνει τώρα στα reimage, παίρνει το 50% του προϋπολογισμού. Το άλλο 50%, που αφορά τις ταινίες χαμηλού κοστολογίου, με καλλιτεχνικές ιδιαιτερότητες, των υπόλοιπων 22 χωρών – αυτά είναι τα πεπραγμένα μέχρι τώρα – δεν αποκλείει τη συμμετοχή ταινιών από τις μεγαλύτερες χώρες. Δηλαδή, έρχεται το 50% να πηγαίνει στις μεγάλες χώρες και το άλλο 50% να λέει ότι πηγαίνει στις μικρότερες χώρες, κύριε Υπουργέ, αλλά δεν αποκλείει να πάει και στις μεγάλες. Πουθενά, δεν το αποκλείει ρητά. Επομένως, με την εμπειρία, που έχουμε μέχρι σήμερα, γιατί να θεωρήσουμε ότι στις σειρές θα συμβεί κάτι διαφορετικό;

 Το δεύτερο θέμα είναι το περιεχόμενο και αν αυτό κριθεί από τους παραγωγούς, που θα το υποβάλλουν και από ποιους, ως επιλέξιμο. Για να γίνω λίγο σαφέστερη, θέλω να σας πάω στο Παράρτημα 1, στη σελίδα 49. Εκεί αναφέρεται το εξής χαρακτηριστικό: Υπάρχει ένα ισχυρό και επεξεργασμένο κανονιστικό πλαίσιο του Συμβουλίου της Ευρώπης, για την προστασία της πολιτιστικής πολυμορφίας και την προώθηση της ανάπτυξης της ευρωπαϊκής πολυμερούς οπτικοακουστικής συμπαραγωγής, για τη διασφάλιση της δημιουργίας και της ελευθερίας της έκφρασης και την υπεράσπιση της πολιτιστικής πολυμορφίας των διαφόρων ευρωπαϊκών χωρών.

Πως την υπερασπίζεται; Θέλω να μου πει κάποιος πως την υπερασπίζεται, επί του πρακτέου, να τη δούμε. Ανάμεσα σε μια σειρά από συστάσεις, συμβάσεις και άλλες αποφάσεις, που διατυμπανίζουν σε όλους τους τόνους όλα τούτα, υπάρχει το ψήφισμα 8815, το οποίο αναθέτει στο πρόγραμμα Euro Images, την ελπίδα για τη διαμόρφωση της πολιτιστικής ταυτότητας της Ευρώπης. Θέλω να μου πει κάποιος, εάν έχει αίσθημα πολιτιστικής ταυτότητας της Ευρώπης, όταν βλέπει Γιουροβίζιον. Ταυτότητας ευρωπαϊκής, πολιτιστικής. Αν μπορεί να ταυτιστεί, ως Ευρωπαίος με την Γιουροβίζιον. Για να μην πάρω άλλα παραδείγματα. Δεν θέλω να το προχωρήσω πιο πέρα.

Δηλαδή, συγκεκριμένα χαρακτηριστικά, λένε. Μεγάλα λόγια ! Ξέρετε πόσα μπορούμε να πούμε; Άπειρα. Μέχρι αύριο το πρωί, μπορεί να λέμε ωραίες κουβέντες. Κοινή πολιτιστική κληρονομιά. Ποια είναι η κοινή πολιτιστική κληρονομιά; Τι θα βάλουμε και τι θα βγάλουμε από αυτό; Τι θα βάλουμε και τι θα βγάλουμε, πείτε μου. Ακόμα και στο επίπεδο της εξίσωσης ναζισμού – κομμουνισμού, δεν ξέρω, αν απαγορεύεται κάπου οι ναζιστές να κυκλοφορήσουν. Πουθενά δεν απαγορεύεται. Αλλάζουν όνομα, αλλάζουν ένα σύμβολο λίγο και κυκλοφορούν. Τους κομμουνιστές τους κυνηγάνε, όπου μιλήσουν, όπου αναπνεύσουν.

Σε λίγο θα είναι πολιτιστική κληρονομιά η επένδυση της Black Rock στην κατεστραμμένη Ουκρανία, που έχει αγοράσει το 29 % των εδαφών της. Πάμε στοίχημα; Εδώ την πολιτιστική κληρονομιά τη μετατρέπουμε σε αντικατάσταση αγαλμάτων και αυτό μας αρκεί για κοινή πολιτιστική κληρονομιά. Άρα, πολιτιστική κληρονομιά ποιο είναι; Αλλάζει ένα όνομα ο δρόμος και αλλάζει και η ιδεολογία;

Από πού πηγάζει αυτή η πολυμορφία και ο σεβασμός στις ίδιες θεμελιώδεις αξίες; Ποιες αξίες; Ποιες αξίες ευρωπαϊκές, πείτε μου; Μιλάμε για την Ουνέσκο και την ίδια ώρα δεν έχει σηκωθεί η Ευρώπη στο ποδάρι, αυτή τη στιγμή, γι’ αυτό που συμβαίνει στην Παλαιστίνη, σε σχέση με την του ΟΗΕ βοήθεια από την UNRRA προς την Παλαιστίνη. Ποια είναι η αξία της, να βλέπει η Ευρώπη επιλεκτικά τους πολέμους; Επιλεκτικά τα θύματα; Επιλεκτικά την πολιτισμική ποιότητα; Δηλαδή, τι θα κάνει; Θα παράγει σειρές για τη μαφία, με τον ίδιο τρόπο, που παρουσιάζουν τα Narcos οι Ηνωμένες Πολιτείες. Πάρα πολύ ωραία. Πολιτιστική κληρονομιά, έχετε εσείς τα Νarcos σας, έχουμε εμείς τη μαφία μας. Είχατε εσείς τον Εσκομπάρ, είχαμε εμείς τον δον Κορλεόνε. Πολιτιστική κληρονομιά είναι και αυτό; Γιατί μέχρι στιγμής οι πλατφόρμες είναι πήχτρα απ’ αυτά. Όταν λέω πήχτρα εννοώ πήχτρα.

Η ίδια η Ευρωπαϊκή Ένωση έχει σαν ιδεολογικό άξονα, το ξαναλέω, θα μαλλιάσει η γλώσσα μου, γιατί όταν αρχίζεις τέτοιου είδους εξισώσεις, το ναζισμό με τον κομμουνισμό, τόσο εύκολα τόσο απλά και τόσο επίσημα, είναι πολύ δύσκολο να μιλάς για ποικιλομορφία, διαφορετική άποψη για το καλλιτεχνικό προϊόν. Πολύ δύσκολο. Δεν έχεις το πολιτισμικό υπόβαθρο και το πολιτικό ιδεολογικό υπόβαθρο να γίνεσαι, ξαφνικά, διά χορηγών κρατών, προστάτης ιδιωτικών συμφερόντων μικρότερων παραγωγικά, σε ό,τι αφορά την τηλεοπτική παραγωγή χωρών την ίδια ώρα, που εσύ διαχωρίζεις τον κόσμο σε άσπρο - μαύρο, κανονίζεις ποιος θα μπει και ποιος θα βγει, ποιος είναι παράνομος και ποιος δεν είναι παράνομος με ιδεολογικά πολιτικά κριτήρια και μου το παίζεις τώρα χορηγός της ανεξάρτητης άποψης.

Έχουν καταργηθεί οι ταξικοί φραγμοί στην Ευρώπη; Είναι στην κουλτούρα της, στην υγεία, στην παιδεία; Ή θα πάμε στην κουλτούρα του πώς αντιμετωπίστηκε, με βάση την τσέπη, ο κορωνοϊός και η πανδημία στην Ευρώπη; Θα δούμε ταινίες για το Μπέργκαμο; Ε ναι, δεν θα δούμε, όμως, για τον Ευαγγελισμό ή για το Τζάνειο. Έχουμε δει για τα «καθαρά χέρια» στην Ιταλία, άπειρα σήριαλ. Δεν έχουμε δει κανέναν Τερτσέτη και Πολυζωίδη, εδώ που τα λέμε τώρα. Δεν έχουμε κουνηθεί και πολύ εμείς, για δικαστές με άλλο ήθος, άλλο ύφος σε άλλη εποχή για αγώνες της πραγματικής ανεξαρτησίας.

Οι κατατρεγμένοι από εμπόλεμες περιοχές και σφαίρες και όπλα, που τους τα πουλάνε τα ευρωπαϊκά μονοπώλια και η ευρωπαϊκή πολεμική βιομηχανία και στρέφεται εναντίον τους, θα είναι τελικά αυτοί, που θα πληρώνουν, γιατί το κράτος θα είναι χορηγός σε αυτή την ιστορία και θα μαζεύει και χορηγούς από δίπλα, όλο αυτό το οπτικοακουστικό υλικό, που θα παραχθεί και θα αναρωτιούνται -εμείς αναρωτιόμαστε τουλάχιστον- σε τι θα ωφελήσει τους λαούς της Ευρώπης. Τι θα τους ωφελήσει τους λαούς της Ευρώπης να γίνουν χορηγοί στους παραγωγούς καναλάρχες και στις πλατφόρμες τους και να γίνουν χορηγοί και καταναλωτές ταυτόχρονα, γιατί θα τους δώσουν και το δικαίωμα να ακουστεί και κάτι λίγο πιο στραβό από αυτά που θέλει το mainstream, για να χρησιμοποιήσω κι έναν ευρωπαϊκό και διεθνή όρο, δηλαδή το κοινό ρεύμα της εποχής.

Με βάση όλα τούτα, το Κ.Κ.Ε. ψηφίζει κατά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):**  Ευχαριστούμε πολύ κυρία Κανέλλη.

Το λόγο έχει η Ειδική Αγορήτρια από την «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ», η κυρία Σοφία – Χάιδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε, κύριε Υπουργέ.

Με το υπό συζήτηση σχέδιο νόμου, προωθείται η Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης, που υπογράφηκε το Δεκέμβριο του 2023 και αφορά στη συμμετοχή της Ελλάδας στο πιλοτικό πρόγραμμα για τις συμπαραγωγές σειρών 2023 -2025. Η εν λόγω Συμφωνία ρυθμίζει τα θέματα της καταβολής της συνεισφοράς της Ελλάδας στο πρόγραμμα και αποτελεί προϋπόθεση για τη συμμετοχή της σε αυτό.

Η Κυβέρνηση, δυστυχώς, με μεγάλη ευκολία, φέρνει νομοσχέδια κύρωσης διεθνών και ευρωπαϊκών συμφωνιών, που δημιουργούν στην Ελλάδα την υποχρέωση καταβολής συνεισφοράς για συμπαραγωγές, που λογικό είναι να αφορούν, κυρίως, αλλοδαπά συμφέροντα και κατ’ ελάχιστον τα ελληνικά.

Δυστυχώς, στο φως της δημοσιότητας, έχει έρθει, το τελευταίο διάστημα, ότι οι ελληνικές παραγωγές, που αφορούν στην πολιτική και πολιτισμική ιστορία της χώρας μας, έχουν διακοπεί, ελλείψει χρηματοδότησης από τις εποπτευόμενες αρχές του Υπουργείου Πολιτισμού, όπως είναι το Ελληνικό Κέντρο Κινηματογράφου. Περίτρανη απόδειξη, η ταινία για το βίο του Ιωάννη Καποδίστρια, του πρώτου Κυβερνήτη του νεοσύστατου ελληνικού κράτους, τα γυρίσματα της οποίας διακόπηκαν.

Βλέπουμε ότι, με το πρώτο άρθρο, καθορίζεται το πεδίο εφαρμογής. Διαπιστώνεται ο στόχος της Συμφωνίας και ορίζονται επιμέρους υποχρεώσεις των μερών, όπως η τήρηση των ημερομηνιών πληρωμής και η παροχή όλων των απαραίτητων πληροφοριών για την ορθή εφαρμογή της Συμφωνίας. Ήδη, από το προοίμιο του νομοσχεδίου, η χώρα μας χαρακτηρίζεται, ως χορηγός. Η συνεισφορά αποδίδεται στο Συμβούλιο της Ευρώπης, σε συγκεκριμένες ημερομηνίες πληρωμής, ενώ τα μέρη συμφωνούν στην καλή λειτουργία και εφαρμογή της Συμφωνίας. Γιατί η Ελλάδα να έχει και άλλη οικονομική υποχρέωση στο Συμβούλιο της Ευρώπης, ενώ εσωτερικά ακόμη, σε επίπεδο χρηματοδότησης πολιτισμικών δρώμενων παραγωγών, η Κυβέρνηση είναι φειδωλή έως ανύπαρκτη;

Στο άρθρο 2, λέτε ότι το πιλοτικό πρόγραμμα, που περιγράφεται στο Παράρτημα 1 της Συμφωνίας, θα υλοποιηθεί από το Συμβούλιο της Ευρώπης, από την 1η Ιανουαρίου 2023 έως την 31η Δεκεμβρίου 2025. Και το φέρνετε προς κύρωση, ένα χρόνο μετά; Στο μεταξύ, τι έγινε; Το εφαρμόζατε άτυπα; Πρόκειται για καθυστερημένη κύρωση της Συμφωνίας και οι άνω προθεσμίες μετατίθενται, αναλόγως, από την ημερομηνία της κύρωσης; Ή η Ελλάδα έχει καταβάλει, εδώ και σχεδόν ενάμιση χρόνο, συνεισφορά; Αν πράγματι έχει συμβεί αυτό, οφείλετε να μας κάνετε έναν οικονομικό απολογισμό και να μας αναφέρετε αναλυτικά τι συμπαραγωγές έχετε χρηματοδοτήσει και αν αυτές είχαν ελληνικό ενδιαφέρον.

Στο άρθρο 3, αναφέρεται το συνολικό κόστος του έργου, που εκτιμάται σε 21 εκατομμύρια ευρώ και προσδιορίζεται η συνολική συνεισφορά της Ελλάδας σε αυτό, που δεν θα υπερβαίνει τις 450.000 ευρώ.

Σε συνδυασμό με το άρθρο 2, η υποχρέωση της Ελλάδας, τις πρώτες 30 μέρες της εφαρμογής της Συμφωνίας – δηλαδή, εντός του Ιανουαρίου 2023 – ήταν η καταβολή 150.000 ευρώ, ενώ άλλη μία ισόποση καταβολή έπρεπε να πραγματοποιηθεί στις 30/5/2024. Αυτές έχουν ήδη καταβληθεί; Διότι η Συμφωνία έρχεται προς κύρωση μια περίοδο, που, υποτίθεται, αντιστοιχεί σχεδόν στη μέση της χρονικής διάρκειας της παρούσης. Γιατί τέτοια καθυστέρηση; Πώς περιμένετε να συμφωνήσουμε σε κάτι, που, τυπικά βάσει της Σύμβασης, ήδη έχουν καταβληθεί τα δύο τρίτα των δόσεων της χώρας;

Επίσης, στην παράγραφο 3.6, αναφέρεται ότι το Συμβούλιο της Ευρώπης θα ειδοποιήσει το χορηγό για τυχόν αχρησιμοποίητα ποσά. Έγινε κάτι τέτοιο;

Στο άρθρο 4, προσδιορίζεται η διαδικασία ενημέρωσης του χορηγού, από το Συμβούλιο της Ευρώπης, για την εξέλιξη του έργου, μέσω ετήσιων Εκθέσεων προόδου και οικονομικών Εκθέσεων. Σύμφωνα με αυτό το άρθρο, στις 31/3/2024, έπρεπε να έχουν κατατεθεί στην Ελλάδα, από το Συμβούλιο της Ευρώπης, Εκθέσεις προόδου και οικονομικές Εκθέσεις, ενώ είναι να κατατεθούν άλλες 2- μία στις 31/3/2025 και μία τελική στις 31/3/2026. Κατατέθηκε ποτέ η πρώτη Έκθεση από το Συμβούλιο της Ευρώπης στη χώρα; Υπήρξε ο απαραίτητος οικονομικός έλεγχος; Έφερε το αρμόδιο Υπουργείο την εν λόγω Έκθεση προόδου και τις οικονομικές Εκθέσεις, στην παρούσα αρμόδια Κοινοβουλευτική Επιτροπή, για έλεγχο;

Στο άρθρο 5, ορίζεται το πλαίσιο οικονομικού ελέγχου, που πρέπει να εναρμονίζεται με τους δημοσιονομικούς κανόνες του Συμβουλίου της Ευρώπης. Ο Οργανισμός θα πιστοποιήσει, μέσω της Έκθεσης προόδου και της πιστοποιημένης οικονομικής Έκθεσης, ότι τα κεφάλαια έχουν χρησιμοποιηθεί, σύμφωνα με τον επιδιωκόμενο σκοπό και ότι τα οικονομικά στοιχεία, που περιλαμβάνονται στην Έκθεση, είναι σύμφωνα με τα οικονομικά αρχεία του Συμβουλίου της Ευρώπης. Κατά πόσον αυτοί οι δημοσιονομικοί κανόνες ταυτίζονται με τις ανάγκες και τις δημοσιονομικές ανάγκες του εκάστοτε κράτους - μέλους, είναι άλλο ζήτημα.

Αναφορικά με την ετήσια εξωτερική επαλήθευση των λογαριασμών, από τον εξωτερικό ελεγκτή, θα έπρεπε αυτός να είναι τουλάχιστον ορισμένος από τον εκάστοτε χορηγό, προκειμένου να επαληθεύει τους οικονομικούς λογαριασμούς. Αυτό, όμως, από τη σύνταξη της παρούσας διάταξης, δεν προκύπτει.

Στο άρθρο 6, καθορίζεται περιοριστικά η ευθύνη του χορηγού και του Συμβουλίου της Ευρώπης, στο πλαίσιο της υπό κύρωσης Συμφωνίας. Όσον αφορά την ευθύνη του χορηγού, καμία ευθύνη, υποχρέωση, δεν έχει για οποιεσδήποτε άλλες αξιώσεις, για ζημίες, απώλειες ή τραυματισμούς από τρίτους, που μπορεί να υποστεί το Συμβούλιο της Ευρώπης, ως συνέπεια ή απόρροια της εφαρμογής του έργου και της συμβατικής σχέσης ή και των συνεργασιών, που έχει συνάψει το Συμβούλιο της Ευρώπης για το σκοπό του έργου.

Όσον αφορά το Συμβούλιο της Ευρώπης, δεν θα θεωρηθεί υπεύθυνο για την ανεπιτυχή υλοποίηση του έργου, που προκύπτει από το γεγονός ότι στο προσωπικό του Συμβουλίου της Ευρώπης ή και στους αναδόχους και εταίρους του Συμβουλίου της Ευρώπης, κατά περίπτωση, δεν έχουν χορηγηθεί από τις χώρες, που συμμετέχουν στο έργο, το οποίο χρηματοδοτείται από αυτή τη συνεισφορά, πρώτον, πρόσβαση στους χώρους, τον εξοπλισμό και τις εγκαταστάσεις, όπου αναλαμβάνονται δραστηριότητες για τη διασφάλιση της αποτελεσματικής εφαρμογής και επίβλεψης. Δεύτερον, η απαραίτητη ασφάλεια του χώρου και του προσωπικού. Τρίτον, τυχόν απαραίτητες θεωρήσεις εισόδου και ταξιδιωτικά έγγραφα. Δηλαδή, η χώρα μας, ως χορηγός, θα δώσει 450.000 ευρώ στο Συμβούλιο της Ευρώπης για το πιλοτικό πρόγραμμα και αν το έργο δεν υλοποιηθεί, καμία ευθύνη δε θα μπορεί να αναζητηθεί από τη χώρα μας ούτε στο Συμβούλιο της Ευρώπης, αλλά ούτε στο προσωπικό και στους τυχόν αναδόχους.

Στο άρθρο 7, όπου θεσπίζεται κώδικας συμπεριφοράς, ο οποίος ρυθμίζει θέματα προτύπων δεοντολογίας, πολιτικής δώρου, σύγκρουση συμφερόντων, επαγγελματικού απορρήτου και εμπιστευτικότητας, πρόκειται για τυπική διάταξη, για δήλωση απορρήτου, εχεμύθειας και εμπιστευτικότητας των μερών και του προσωπικού τους. Όσον αφορά τον κώδικα συμπεριφοράς δεοντολογίας της παραγράφου 7. 1, είναι αόριστος και θα έπρεπε να τον αναφέρετε εγγράφως είτε σε παράρτημα είτε σε κανονική διάταξη. Επίσης, αναφέρεται ότι το Συμβούλιο της Ευρώπης επιβεβαιώνει ότι οι δικοί του σχετικοί εσωτερικοί κανόνες και κανονισμοί προβλέπουν τα πρότυπα, όπως ορίζονται, στο παρόν άρθρο. Αυτό από που αποδεικνύεται;

Στο άρθρο 8, δημιουργείται υποχρέωση στο Συμβούλιο της Ευρώπης, κατά τη δημοσιότητα του έργου, να αναγνωρίζει τη συμβολή του χορηγού. Ο τρόπος αναγνώρισης ποιος είναι; Δεν διασαφηνίζεται. Θα είναι με ειδική μνεία στους συντελεστές; Θα είναι κατά τους τίτλους τέλους ή τους τίτλους αρχής; Θα είναι στα διαφημιστικά και στις προωθητικές καμπάνιες;

 Στο άρθρο 9, ορίζεται ότι η υπό κύρωση Συμφωνία, καθώς και όλα τα δικαιώματα και υποχρεώσεις, που απορρέουν από αυτήν, δεν επιτρέπεται να εκχωρηθούν σε τρίτους, χωρίς την προηγούμενη συναίνεση των συμβαλλομένων μερών. Ζήτημα προκύπτει, αν για το ίδιο έργο, οι συμπαραγωγοί, οι χορηγοί, μαζί με το Συμβούλιο της Ευρώπης, είναι ζυγός αριθμός και προκύπτει διαφωνία, ως προς την παραχώρηση των δικαιωμάτων. Τι θα γίνεται τότε; Ποιου η γνώμη θα υπερτερεί;

 Στο άρθρο 10, προσδιορίζεται ο χρόνος έναρξης ισχύος της Συμφωνίας και ρυθμίζονται θέματα σχετικά με τη διάρκεια, την τροποποίηση, την καταγγελία και τη λήξη της Συμφωνίας. Η παρούσα Συμφωνία θα τεθεί σε ισχύ, με τη γνωστοποίηση του Συμβουλίου της Ευρώπης από το χορηγό της ολοκλήρωσης των σχετικών εσωτερικών διαδικασιών για την έναρξη ισχύος. Δηλαδή, μετά την κύρωση από την Ολομέλεια. Αυτό πρακτικά σημαίνει ότι πολλά άρθρα της Συμφωνίας, με προθεσμίες, είναι παρωχημένα και δεν ανταποκρίνονται πλέον είτε λόγω του ορισμού σύντομων προθεσμιών από το Συμβούλιο της Ευρώπης είτε λόγω βραδύτητας της ελληνικής Κυβέρνησης. Σε κάθε περίπτωση, προκύπτει ότι η Συμφωνία αυτή είναι παρωχημένη, εκτός αν ατύπως έχει τεθεί σε ισχύ, χωρίς την κύρωση από την Ολομέλεια, πράγμα το οποίο είναι αντισυνταγματικό. Τελικά, τι ακριβώς έχει συμβεί;

 Όπως τονίσαμε και ανωτέρω, εμείς στην Ελληνική Λύση, πιστεύουμε ότι πρέπει πρώτα να στηρίξουμε τις ελληνικές παραγωγές και συμπαραγωγές, που αφορούν τον ελληνικό πολιτισμό, την ελληνική παράδοση, την Ορθοδοξία και την Ιστορία και μετέπειτα οτιδήποτε αφορά τις ενωσιακές μας υποχρεώσεις, ως κράτος - μέλος της Ε.Ε.. Για την ψήφιση του παρόντος, επιφυλασσόμαστε επί της Ολομέλειας. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κυριαζίδης Δημήτριος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Παπάς Θεοφάνης (Φάνης), Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Κασιμάτη Ειρήνη (Νίνα), Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Λαμπρούλης Γεώργιος, Δελής Ιωάννης, Διγενή Ασημίνα (Σεμίνα), Κανέλλη Γαρυφαλλιά (Λιάνα), Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Κύριε Πρόεδρε, επειδή όπως επισήμανε και η συνάδελφος, Κυριακή Μάλαμα, τώρα ξεκινάει μια Επιτροπή, η οποία αφορά και αυτή θέμα πολιτισμού και μάλιστα μείζον θέμα πολιτισμού, επιφυλάσσομαι για την Ολομέλεια και αδίκως κόπηκε η συζήτηση, όταν το έθεσε η κυρία Μάλαμα. Εμείς δεν είμαστε στη Διάσκεψη Προέδρων, μπορεί οι εκπρόσωποι των Κομμάτων να μην ξέρουν ακριβώς τι θέμα έχει η κάθε Επιτροπή. Τώρα είμαι υποχρεωμένη να φύγω, ελπίζω να μπορέσω να έρθω στις 2:00 μ.μ.. Επιφυλάσσομαι για την Ολομέλεια, λοιπόν. Ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προέδρος της Επιτροπής):** Ευχαριστούμε.

Ο Ειδικός Αγορητής της Κοινοβουλευτικής Ομάδας «Δημοκρατικό Πατριωτικό Κίνημα ΄΄ΝΙΚΗ΄΄», ο κ. Σπυρίδων Τσιρώνης, έχει τον λόγο.

**ΣΠΥΡΙΔΩΝ ΤΣΙΡΩΝΗΣ** **(Ειδικός Αγορητής της Κ.Ο. «Δημοκρατικό Πατριωτικό Κίνημα ΄΄ΝΙΚΗ΄΄»):** Ευχαριστώ, κύριε Πρόεδρε. Να διορθώσω μόνο ότι το πρόγραμμα των Επιτροπών δεν βγαίνει στη Διάσκεψη Προέδρων, εκεί βγαίνει το πρόγραμμα της Ολομέλειας, το πρόγραμμα των Επιτροπών βγαίνει αμέσως μετά.

 Άρα, το λάθος δεν είναι στη Διάσκεψη των Προέδρων, αλλά αμέσως μετά, εκεί που κανονίστηκε το πρόγραμμα των Επιτροπών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προέδρος της Επιτροπής):** Συζητείται στην Επιτροπή και το πρόγραμμα βγαίνει μετά, από το Προεδρείο της Βουλής.

**ΣΠΥΡΙΔΩΝ ΤΣΙΡΩΝΗΣ** **(Ειδικός Αγορητής της Κ.Ο. «Δημοκρατικό Πατριωτικό Κίνημα ΄΄ΝΙΚΗ΄΄»):**  Κύριε Υπουργέ, κυρίες και κύριοι συνάδελφοι, η Κύρωση αυτή αφορά τον Πολιτισμό. Μας έρχεται από το Υπουργείο Πολιτισμού, το οποίο σκοπός είναι να υπηρετεί, να ενθαρρύνει και να προωθεί τον Ελληνικό Πολιτισμό. Ζητάτε από το Σώμα της Βουλής να εγκρίνει την εθελοντική συνεισφορά του ελληνικού κράτους, σε ένα 3ετές πρόγραμμα, με το ποσό των 150.000 ευρώ ανά έτος, για να μπορέσει η χώρα μας να συμμετέχει σε ένα ευρωπαϊκό πρόγραμμα συνολικού προϋπολογισμού 21.000.000 ευρώ.

 Οι ευεργετούμενοι παραγωγοί μπορούν να λάβουν μέχρι και 450.000 ευρώ. Στο πρόγραμμα συμμετέχουν μόλις 12 χώρες - μέλη και τα 21.000.000 ευρώ θα διανεμηθούν σε τουλάχιστον 47 εταιρείες παραγωγής, εάν θεωρούσαν δεδομένο ότι αυτές θα λάμβαναν το μέγιστο της χρηματοδότησης. Σκοπός είναι, σύμφωνα με την Αιτιολογική Έκθεση, να αντιμετωπιστεί η ανισορροπία στο χώρο των τηλεοπτικών σειρών, σε βάρος των ανεξάρτητων παραγωγών, έναντι της δεσπόζουσας θέσεως, που κατέχουν, διεθνώς, οι μεγάλες πλατφόρμες περιεχομένου on demand, όπως είναι το Netflix.

Το πρόγραμμα αυτό θέλει να δώσει στις εταιρείες, όπως ευαγγελίζεται, μία ευκαιρία να διακριθούν. Κατ’ αρχάς, ακούγεται λίγο ουτοπικό να προσπαθεί η Ευρωπαϊκή Ένωση και κατ’ επέκταση και η χώρα μας να ανταγωνιστεί, όπως αναφέρεται, τις μεγάλες πλατφόρμες όπως είναι το Netflix και άλλες περιεχομένου, με μόλις 21.000.000 ευρώ. Να επιδιώκεται η αναβάθμιση αυτών των ανεξάρτητων παραγωγών τηλεοπτικών σειρών, με ένα μέγιστο ποσό της τάξεως των 450.000 ευρώ ανά σειρά. Είναι τόσο μικρά τα ποσά για επίπεδο Ευρωπαϊκής Ένωσης, που πραγματικά μπορεί κάποιος να το εκλάβει είτε ως ύποπτο, είτε ως κοροϊδία και εξηγώ.

 Διότι, αν υποθέσουμε ότι αυτές οι εταιρείες χαρακτηρίζονται, ως ανεξάρτητες, επειδή δεν χρηματοδοτούνται, εμείς τι ακριβώς θέλουμε; Να τις κάνουμε εξαρτημένες; Διότι, προφανώς, δεν χρηματοδοτούνται, μέχρι σήμερα, επειδή δεν είναι συμβατές είτε με οικονομικά είτε με επιχειρηματικά είτε με θεματικά πλαίσια από αυτά, που θέτουν συνήθως οι πηγές χρηματοδότησης ή πλατφόρμες περιεχομένου.

Άρα, όπως φαίνεται και από το επίμαχο κείμενο, θα πρέπει να συμμορφωθούν και στο πλαίσιο, που ορίζει το εν λόγω πρόγραμμα. Απ’ όσα διαβάσαμε, προκύπτει ότι μία από τις ελάχιστες προϋποθέσεις, που τίθενται, είναι μια ισοκατανομή ρόλων σε άντρες και γυναίκες. Ενώ μια άλλη προϋπόθεση είναι η τήρηση κάποιων περιβαλλοντικών όρων, όπως για παράδειγμα, η χρήση κατά την παραγωγή φιλικών προς το περιβάλλον μέσων μετακίνησης και άλλες τέτοιες παράμετροι και απ’ ό,τι γίνεται αντιληπτό οι παραπάνω προθέσεις δεν είναι ρητές, αλλά απλά επηρεάζουν τη μοριοδότηση και τους συντελεστές για το τελικό ποσό της χρηματοδότησης.

 Άρα, ποιο ακριβώς είναι το πλαίσιο εδώ;

 Διότι, όπως επεσήμανα από την αρχή και φαντάζομαι ότι αποτελεί κοινή παραδοχή ανάμεσα μας, άκουσα νωρίτερα και την κυρία Κανέλλη και τη συνάδελφο να λέει το ίδιο πράγμα, το όλο αυτό πρόγραμμα αφορά τον πολιτισμό και όχι απλά την παροχή ενός χρηματοδοτικού εργαλείου σε εταιρείες παραγωγής τηλεοπτικών σειρών.

Άρα, οι χρηματοδοτούμενες σειρές θα πρέπει να προωθούν τον ελληνικό πολιτισμό και κατ’ επέκταση τον ευρωπαϊκό και όχι φυσικά να υποστηρίζουν πολιτισμικά μοντέλα και ιδέες, που έρχονται σε αντίθεση με τις βασικές αρχές, που ορίζει το Ελληνικό Σύνταγμα, αλλά και τα ιδρυτικά κείμενα της Ευρωπαϊκής Ένωσης.

Και αυτά, εξ όσων γνωρίζω, εξακολουθούν να είναι σε ισχύ και άρα συνεχίζουν να θεωρούνται βασικοί πυλώνες η Αθήνα, η Ρώμη και ο Χριστιανισμός. Με ανησυχεί, λοιπόν, εδώ το ότι δεν είδα πουθενά να ορίζεται ένα τέτοιο πλαίσιο. Άρα, θα χρηματοδοτηθούν κάποιες εταιρείες παραγωγής, για να προάγουν τι ακριβώς;

 Εμείς, ως «Νίκη», δεν θα επιθυμούσαμε οι σειρές, που θα παραχθούν, να προωθούν ιδέες και πρότυπα, ενάντια στο παραδοσιακό αξιακό σύστημα των Ελλήνων και μάλιστα με τα λεφτά τους, έστω και αν αυτά δεν υπερβαίνουν το μισό εκατομμύριο. Το Netflix, το οποίο επιχειρεί το εν λόγω πρόγραμμα να ανταγωνιστεί, κάνει αυτό ακριβώς. Δεν θέλουμε, λοιπόν, μια τέτοια πλατφόρμα.

Κλείνοντας, να αναφερθώ και σε μια αναφορά, στην Αιτιολογική Έκθεση, η οποία αναφέρει ότι συμμετοχή της Ελλάδας στον ανωτέρω μηχανισμό ενίσχυσης, κρίνεται σημαντική, καθώς ο εγχώριος οπτικοακουστικό τομέας βασίζεται σε μεμονωμένους μικρούς, μη ανταγωνιστικούς παραγωγούς. Η υπό κύρωση Συμφωνία, η οποία συνομολογείται από την Ελληνική Δημοκρατία και το Συμβούλιο της Ευρώπης, έχει ως στόχο να αντιμετωπίσει το πρόβλημα της κυριαρχίας των παγκόσμιων εταιρειών υπηρεσιών, οπτικοακουστικών μέσων, που αφορά και την Ελλάδα.

 Δεν μου ακούγεται τόσο ακριβές αυτό, καθώς σύμφωνα με δημοσιεύματα φιλοκυβερνητικής εφημερίδας, μόνο το 2023, το ΕΚΟΜΕ κατέβαλε για την παραγωγή 87 ταινιών και σειρών 60 εκατομμύρια συνολικά. Τα τελευταία έξι χρόνια, έχει καταβάλει 160 εκατομμύρια, ενώ χρωστά και άλλα 140 εκατομμύρια. Για τους παραπάνω λόγους, δεν πιστεύουμε ότι τα 450.000 ευρώ, που θα στερήσουμε από τον Προϋπολογισμό μας, θα βοηθήσουν σε κάτι. Θα συνιστούσα, όμως, στην Κυβέρνηση να τα διαθέσει για την παραγωγή μιας σειράς, που θα αφορά μία από τις εκατοντάδες ηρωικές στιγμές της ιστορίας μας ή μια σειρά, που θα προωθεί την οικογένεια και τη μητρότητα, μιας και κατηφορίζει με γοργούς ρυθμούς προς τον «εθνικό μας θάνατο». Το δημογραφικό εθνικό μας θάνατο.

 Ως εκ τούτου, είμαστε καταρχάς τουλάχιστον επιφυλακτικοί και θα τοποθετηθούμε στην Ολομέλεια, αφού ακούσουμε και τον Υφυπουργό. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κ. Τσιρώνη.

Τον λόγο έχει ο κ. Διαμαντής Καραναστάσης, Ειδικός Αγορητής της Κ.Ο. «Πλεύσης Ελευθερίας-ΖΩΗ ΚΩΝΣΤΑΝΤΟΠΟΥΛΟΥ».

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας-ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, δεν έχω ετοιμάσει κάτι, δεν είχα να ετοιμάσω κάτι, ως ένας καλλιτέχνης που βρίσκομαι σε αυτή τη θέση. Προσπαθώ, με κάθε τρόπο, να βοηθήσω, να προωθήσω, κάποια πράγματα, που θεωρώ ότι πάσχουν πάρα πολύ στη δουλειά μου. Φυσικά και σε ένα τέτοιο σχέδιο νόμου είμαστε θετικοί καταρχάς, δεν βρίσκω το λόγο προσωπικά, όπως νομίζω και όλοι μας, να έχουμε κάποιες επιφυλάξεις. Δεν θέλω να είμαι εκτός θέματος, αλλά σίγουρα θέλω να σας ενημερώσω ότι έχω τελειώσει μια πολύ μεγάλη μελέτη για την καλλιτεχνική εκπαίδευση, που είναι κάτι, το οποίο είναι η κινητήριος δύναμη μου, τον τελευταίο ένα χρόνο, που βρίσκομαι σε αυτή τη θέση. Ένα χρόνο και κάτι μήνες, η απολύτως κινητήριος δύναμη μου και νομίζω ότι έχει γίνει μια εξαιρετική δουλειά. Ετοιμάζω μια μελέτη, αυτή τη στιγμή, που τελειώνει, για τον κινηματογράφο και θα συζητήσουμε, κύριε Υπουργέ, γιατί γνωρίζουμε τα μεγάλα προβλήματα, που έχει κινηματογραφική και τηλεοπτική παραγωγή στη χώρα μας. Μιλάμε για μια χώρα, που ευαγγελιζόμαστε ότι φέρνουμε ξένες παραγωγές, χωρίς να υπάρχει κινηματογραφικό πλαίσιο και δεν υπάρχει κινηματογραφικό πλαίσιο και στα τρία στάδια της παραγωγής.

Δηλαδή, αυτή τη στιγμή, γνωρίζετε ότι το ΕΚΟΜΕ έχει παγώσει τις πληρωμές του Rebate, έχουν παγώσει και οι αιτήσεις του ΕΚΟΜΕ για νέες χρηματοδοτήσεις. Έχω μια μεγάλη αγωνία, το είχα πει και όταν ψηφίζαμε, για την ένωση του ΕΚΟΜΕ με το Κέντρο Κινηματογράφου, μια μεγάλη αγωνία και προσωπική αγωνία και καλλιτεχνική αγωνία πως θα διαφυλαχθεί;

 Δεν το έχω δει ακόμα, θέλω να το δω και πιστεύω ότι θα το δω. Αλήθεια το λέω, με καλή πίστη, ότι θα διαφυλαχθεί ο πειραματικός, ο δοκιμαστικός χαρακτήρας του Κέντρου Κινηματογράφου, τώρα που ενώνεται με κάτι καθαρά commercial. Ελπίζω σε κάτι καθαρά εμπορικό, που έχει να κάνει με Rebate και χρηματοδοτήσεις, με βάση κάποιες προτάσεις και κάποια τιμολόγια στο βασικό κομμάτι της παραγωγής αυτής καθαυτής. Ζούμε σε μια χώρα, που δεν υπάρχει κινηματογραφικός νόμος, ένα πλαίσιο. Θα ήθελα να ενημερώσω ότι τα γυρίσματα στην Ελλάδα, από όλες τις ξένες παραγωγές, που έρχονται, γίνονται με άδειες κατάληψης χώρου, δεν γίνονται με άδεια γυρίσματος, δεν υπάρχει άδεια γυρίσματος. Βγάζει κάποιος από το δήμο άδεια κατάληψης χώρου, για να κάνει γύρισμα.

Δηλαδή, είναι τραγικό αυτό που συμβαίνει. Δεν παύει να ισχύει ο κώδικας οδικής κυκλοφορίας, όταν γίνεται ένα γύρισμα. Δηλαδή, μπορεί να έρθει ο Tom Cruise να ανέβει σε μια καρότσα να κάνει τη σκηνή του και να πάει η Τροχαία να τους συλλάβει, αν θέλει, αν θέλει. Φυσικά, η Τροχαία κάνει τα στραβά μάτια, αλλά όμως μπορεί να τον συλλάβει. Επίσης, να μην μιλάμε για κασκαντέρ και για άλλες ειδικότητες, που είναι τελείως - τελείως στο έλεος και φυσικά να μην μιλάμε για όπλα και για τους νόμους των όπλων.

 Θα σας πω και κάτι, έτσι όπως τα λέμε μεταξύ μας, οι καλλιτέχνες. Πρόσφατα, έγινε ελεγχόμενη έκρηξη, σε πολύ γνωστό μεγάλο ελληνικό οργανισμό, όπως αυτές που κάνουν κάποιοι πυροτεχνουργοί, σε μια ξένη παραγωγή, με οπτικά εφέ λίγο μεγαλύτερα για την ξένη σειρά και αυτό έγινε σε αυτόν τον μεγάλο οργανισμό, με άδεια λατομείου. Αυτά όλα θα τα προτείνω, θα κάνω αιτήματα, ώστε να τα συζητήσουμε και να τα διορθώσουμε. Στο τρίτο κομμάτι της διανομής, της προώθησης του προϊόντος στο εξωτερικό, ακόμη και το φεστιβαλικό του χαρακτήρα, σε τομείς, που δεν υπάρχουν έσοδα ακόμα και εκεί είναι το πόσο προωθούμε το πολιτιστικό μας προϊόν ό, τι και να περιέχει αυτό, διότι το πολιτισμικό μας προϊόν είναι η Ελλάδα. Φυσικά, υπάρχει και μια επόμενη μελέτη, που έχει να κάνει με το θέατρο και την εξωστρέφεια του, όπου σας ενδιαφέρει και αυτό πάρα πολύ, κύριε Υπουργέ, που είναι και μία από τις ασχολίες σας.

 Επίσης, πώς μπορούμε να χρηματοδοτήσουμε και να προωθήσουμε τη μεγάλη καλλιτεχνική θεατρική παραγωγή στο εξωτερικό. Όλα αυτά θα τα συζητήσουμε, όταν έρθει η ώρα τους. Καταρχάς, είμαστε θετικοί και επιφυλασσόμαστε στη συνέχεια για το σχέδιο νόμου. Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε, κύριε Καραναστάση.

Το λόγο έχει ο κύριος Ιωάννης Κόντης, Ειδικός Αγορητής της Κοινοβουλευτικής Ομάδας «ΣΠΑΡΤΙΑΤΕΣ».

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Σας ευχαριστώ, κύριε Πρόεδρε. Κύριε Υφυπουργέ, συζητάμε σήμερα αυτή τη Σύμβαση, που καλούμαστε να κυρώσουμε, την Πέμπτη, η οποία είναι μια Σύμβαση, που φαίνεται να υπηρετεί τον πολιτισμό, αρχικά κάτω από την αιγίδα της Ευρωπαϊκής Ένωσης και που αφορά τη συμμετοχή μας σε ένα σχέδιο υποστήριξης τηλεοπτικών σειρών, που, όπως είπαν και οι προηγούμενοι συνάδελφοι, υποστηρίζει τις συμπαραγωγές, με απώτερο σκοπό την προώθηση της πολιτιστικής πολυμορφίας.

 Εδώ, όμως, είναι που τίθεται ένα ερώτημα: Ποιος ακριβώς είναι ορισμός της πολυμορφίας και ποιοι τελικά είναι οι ωφελούμενοι απ’ αυτό; Γιατί ας μην ξεχνάμε ότι συζητάμε από τη μία για την προώθηση της κάθε χώρας και βασικά εμείς, καθώς ψηφίσαμε και νομοσχέδιο προ καιρού παρόμοιο, του Υπουργείου σας, για την προώθηση της πολιτιστικής μας κληρονομιάς και την προώθηση του ελληνικού κινηματογράφου, ποιο σκοπό θα εξυπηρετήσει αυτή η συνεργασία, τι σειρές θα είναι αυτές, οι οποίες θα προωθούν το αντικείμενο; Θα προάγουν μία γενίκευση των ιδεών της Ευρωπαϊκής Ένωσης και θα προσπαθούν μονομερώς να την περάσουν στις νέες γενεές ή στους Ευρωπαίους πολίτες, οι οποίοι δεν νομίζω να βλέπουν με μεγάλο ενδιαφέρον αυτές τις σειρές.

 Για παράδειγμα, με νέες ατζέντες, με νέα δεδομένα, για τη στήριξη του πολέμου στη Ρωσία, την Ουκρανία ή την WOKE ατζέντα ή όλα αυτά, ποιος θα δίνει το στίγμα για τη δημιουργία και ποιος θα βρίσκεται από πίσω από αυτή τη δημιουργία αυτών των σειρών; Είναι κάτι το οποίο, σίγουρα, δεν είναι αθώο και δεν πιστεύουμε και εμείς όπως και οι προηγούμενοι συνομιλητές ότι μπορεί να συναγωνιστεί ή να ανταγωνιστεί κολοσσούς, αυτή τη στιγμή, η Ευρωπαϊκή Ένωση, με τα χρήματα αυτά, όταν μία απλή παραγωγή ή μία κινηματογραφική ταινία, που μπαίνει σε μία πλατφόρμα αμερικανική ή ακόμη ασιατική κοστίζει πολλαπλάσια χρήματα από όσα ευαγγελίζεται εδώ η Ευρωπαϊκή Ένωση ή μάλλον το Συμβούλιο, με το τι θα στοιχίζουν οι σειρές αυτές.

 Η χρηματοδότηση του έργου, όπως προβλέπεται στο άρθρο 3, ανέρχεται σε 450.000 ευρώ από ελληνικούς πόρους, με πρόσθετες δεσμεύσεις, για φόρους και τέλη. Εμείς θα πρέπει να στηρίξουμε αυτό το έργο, το οποίο εξυπηρετεί, πρωτίστως, ξένα πολιτιστικά πρότυπα, ενώ οι Έλληνες παραγωγοί είναι πιθανό να τα αντιμετωπίσουν με αυστηρές επιταγές από ευρωπαϊκούς κανονισμούς, που δεν προάγουν την ελληνική ιδιαιτερότητα. Επίσης, να θέσουμε ένα σαφές ερώτημα, γιατί δεν κατευθύνουμε αυτά τα κονδύλια για την ανάπτυξη αυθεντικών ελληνικών παραγωγών, που τιμούν και προάγουν την παράδοσή μας.

Στο άρθρο 4 προβλέπεται η υποχρέωση του Συμβουλίου της Ευρώπης να υποβάλλει ετήσιες εκθέσεις. Ποιος θα διασφαλίσει, όμως, ότι οι εκθέσεις αυτές θα παρέχουν πραγματικά στοιχεία, που να καταδεικνύουν πως οι επενδύσεις μας κατευθύνονται σε έργα συμβατά με τη δική μας πολιτιστική ανάγκη;

Στο άρθρο 5, οικονομικός έλεγχος και επαληθεύσεις. Η Συμφωνία αυτή υποτίθεται ότι υπόκειται σε ελέγχους, σύμφωνα με τις διαδικασίες του Συμβουλίου της Ευρώπης και παρότι η διαδικασία προβλέπει εσωτερικό έλεγχο, η εθνική μας πολιτιστική κληρονομιά απαιτεί ενδελεχείς ελέγχους και από την ελληνική πλευρά και όχι μόνο να τα αφήσουμε στα χέρια του Συμβουλίου.

Στο άρθρο 6, η ευθύνη της ελληνικής Κυβέρνησης, που προβλέπεται, περιορίζεται στην καταβολή μόνο της συνεισφοράς, χωρίς άλλη ευθύνη για τυχόν ζημιές ή απώλειες του Συμβουλίου της Ευρώπης. Θα μείνουμε, όμως, εκεί ή θα έχουμε άλλα παρελκόμενα στην κάθε σειρά και θα ζητούμε συμπληρωματικές επενδύσεις και ευθύνη από το ελληνικό κράτος σε πιθανές αποτυχίες του έργου; Η διατήρηση των υψηλών ηθικών προτύπων είναι βασικό στοιχείο της Συμφωνίας, καθώς και η πρόληψη των συγκρούσεων συμφερόντων. Ορίζονται, όμως, περιορισμοί σε προσωπικές σχέσεις και πρέπει να υπάρχει αυστηρή επιτήρηση, για να αποφευχθεί η είσοδος ξένων επιρροών, που πιθανόν να θέσουν σε κίνδυνο την πολιτιστική ακεραιότητα της χώρας.

Γενικώς, το άρθρο 10 ορίζει ότι η Ελλάδα μπορεί να διακόψει τη Σύμβαση, σε περίπτωση μη εκπλήρωσης των υποχρεώσεων. Μπορεί αρχικά να θεωρηθεί θετικό, όμως απαιτεί την πολιτική βούληση και προνοητικότητα από την ελληνική Κυβέρνηση να επέμβει, εφόσον υπάρξουν στοιχεία, που να αποδεικνύουν ότι το έργο υπονομεύει τα εθνικά μας συμφέροντα. Εκεί, λοιπόν, θα πρέπει να είμαστε συνεχώς προσεκτικοί και να βλέπουμε τι ακριβώς προάγουν αυτές οι σειρές και τι συμφέροντα εξυπηρετούν, γιατί πολλές φορές μπορούν να αντικρούουν τα εθνικά μας συμφέροντα. Μπορεί, ας πούμε, να δούμε να υπάρχει μια σειρά, που να αναφέρεται στο Αιγαίο, με μια τάση ουδετερότητας και διαχωρισμού σε τουρκικό και ελληνικό, λέω ένα παράδειγμα. Η Σύμβαση περιέχει όρους, που καθιστούν περιορισμένη την ευθύνη μας, όπως είπαμε, όπως στο άρθρο 6, αλλά θα πρέπει να είμαστε συνεπείς στην επίβλεψη του και εάν οι πόροι δαπανηθούν αλόγιστα, να δούμε εάν μπορούμε να ανακτήσουμε τα κεφάλαια ή να επιβάλουμε κυρώσεις επάνω σε αυτά.

Γενικώς και στο Παράρτημα Ι της Συμφωνίας με το Συμβούλιο της Ευρώπης, που υπάρχει, βλέπουμε ότι κάθε έργο λαμβάνει ένα μοναδικό Αριθμό Αναφοράς για διοικητικούς και οικονομικούς σκοπούς για τη διευκόλυνση και την παρακολούθηση της χρηματοδότησης και των σχετικών εγγράφων. Ποιος θα ελέγχει αυτόν τον Αριθμό Αναφοράς Έργου από πλευράς Ελλάδος; Θα υπάρχει καμία σχετική παρακολούθηση, ένα τμήμα στον καινούργιο ΕΚΚΟΜΕΔ; Βλέπουμε ότι το Έργο πραγματοποιείται, σε συνεργασία με τα Εθνικά Ταμεία Κινηματογράφου, τα οποία αποτελούν τους κύριους εταίρους σε κάθε χώρα - μέλος. Αυτά τα ταμεία θα αναλάβουν μέρος των διαχειριστικών και οικονομικών διαδικασιών, παρέχοντας, υποτίθεται, την τοπική εμπειρία και γνώση, που απαιτείται για την προώθηση συμπαραγωγών. Θα συμμετέχει η Ελλάδα σ’ αυτή την πρόβλεψη με τα Εθνικά Ταμεία Κινηματογράφου; Υπάρχουν τρία στελέχη, τα οποία είναι υπεύθυνα, η κυρία Sonali Oni, ο Τράϊλα και ο Σέρτζιο Γκαρσία και αυτοί θα διευθύνουν το Έργο για την εξασφάλιση της επιτυχούς εκτέλεσής του. Θα παίρνουν αυτοί μόνοι τους τις αποφάσεις και την επίβλεψη των χρηματοδοτικών ροών;

Γενικά συμμετέχουν σε αυτό όλα τα κράτη - μέλη του Συμβουλίου της Ευρώπης και ο Καναδάς. Εδώ μας κάνει εντύπωση η συμμετοχή, κύριε Υφυπουργέ, του Καναδά στο Έργο. Ποια είναι η ανάγκη συμμετοχής του Καναδά σε αυτό το Έργο της Ευρωπαϊκής Ένωσης; Υπάρχει μια διευρυμένη γεωγραφική κάλυψη. Γιατί επελέγη ο Καναδάς τελικά;

Ομάδες - στόχοι είναι οι πάροχοι υπηρεσιών οπτικοακουστικών μέσων κατά παραγγελία, συγγραφής περιεχομένου σειρών, δημόσιες και ιδιωτικές υπηρεσίες ραδιοτηλεόρασης και αντιπρόσωποι πωλήσεων και διευθυντές περιεχομένου. Αυτοί παίζουν και το μεγάλο ρόλο στην εμπορική αξιοποίηση των σειρών και στη διαμόρφωση στρατηγικής της κυκλοφορίας τους στις διεθνείς αγορές και οι τελικοί δικαιούχοι είναι ανεξάρτητοι παραγωγοί ταινιών, οι οποίοι είναι οι κύριοι δικαιούχοι του προγράμματος.

Εν πάση περιπτώσει, το Παράρτημα αυτό εξηγεί την ευρύτερη πολιτιστική ανάγκη υποτίθεται και το πολιτικό πλαίσιο, που αναπτύσσει το πρόγραμμα και υπογραμμίζει την ανάγκη για ενίσχυση της πολιτιστικής πολυμορφίας στην Ευρώπη και προστασία από την κυριαρχία των παγκόσμιων υπηρεσιών των video on demand.

Είπαμε όμως και πριν, ότι είναι αδύνατο να ανταγωνιστεί σειρές, όπως το «Game of Thrones», το «La Casa de Papel» κτλ., οι οποίες διαμορφώνουν κοινωνική συνείδηση και γίνονται αντικείμενο πολιτιστικής και ακαδημαϊκής έρευνας, δαπανούν πολλά εκατομμύρια ευρώ, τα οποία τα κάνουν να ξεχωρίζουν σε θέμα παραγωγής. Και έχει μια δυσκολία μεγάλη από το να επικρατήσει μία σειρά μικρή, που θα παράγει η Ευρωπαϊκή Ένωση, σε θέμα ανταγωνιστικότητας.

Δεν θα προχωρήσω πιο πέρα, γιατί έχω κάνει μια ευρύτερη ανάλυση. Θα τα πω στην Ολομέλεια. Εμείς επιφυλασσόμεθα μέχρι την Ολομέλεια για να πούμε και τα υπόλοιπα, να συντομεύσουμε και την εδώ διαδικασία. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Ακρίτα.

**ΕΛΕΝΑ ΑΚΡΙΤΑ:** Ήθελα να κάνω δύο επισημάνσεις, αν μου επιτρέπετε. Η μία είναι ότι, επειδή άκουσα διάφορα σήμερα εδώ, αλίμονο αν βάλουμε δεσμοφύλακες στη μυθοπλασία. Η μυθοπλασία πρέπει να είναι ελεύθερη. Δεν θα της πούμε εμείς τι θα γράψει, τι θα ονειρευτεί και τι θα οραματιστεί. Πρέπει να μιλάει σίγουρα στο χτες, αλλά και στο σήμερα και πρέπει να είναι καίρια και να θίγει όλα τα προβλήματα. Το μπορούμε να πούμε, αν μια σειρά μας αρέσει ή δεν μας αρέσει, αλλά δεν μπορούμε, όπως άκουσα τώρα, να επιβάλουμε κυρώσεις. Δε θα λογοκρίνουμε τίποτα και δεν είμαστε στα χρόνια της δικτατορίας. Είναι ελεύθεροι οι μυθοπλάστες να εκφράσουν το όνειρό τους και εμείς οι θεατές να απορρίψουμε ή να το χειροκροτήσουμε.

 Το δεύτερο που ήθελα να πω και είναι μια βασική παρανόηση, που γίνεται, με βάση την εισήγηση της Βουλευτή του Κ.Κ.Ε., ότι όλες οι σειρές στην Ελλάδα είναι βασισμένες σε ξένα format. Επιτρέψτε μου να σας πω, επειδή εκτός από δημοσιογράφος και συγγραφέας, είμαι και σεναριογράφος, η Ελλάδα, τα τελευταία πενήντα χρόνια, από τη Μεταπολίτευση μέχρι και σήμερα, έχει μια σπουδαία παράδοση στο ελληνικό σενάριο και στην ελληνική σειρά. Έχει ανοίξει την αγκαλιά της στον απλό θεατή με έργα, όπως του Καραγάτση, όπως του Μυριβήλη, όπως του Καζαντζάκη, από σπουδαίους συγγραφείς σεναριογράφους, όπως ο Βαγγέλης Γκούφας και άλλοι. Κι αυτή είναι μια παράδοση, που συνεχίζεται, μέχρι σήμερα. Είναι πραγματικά πολύ θλιβερό να απαξιώνουμε τους Έλληνες δημιουργούς, τους Έλληνες σεναριογράφους, όταν και αυτή τη στιγμή, που μιλάμε, έχουμε σπουδαία δείγματα αυτόνομων, ανεξάρτητων και πρωτότυπων σειρών. Ας μην το κάνουμε αυτό το πράγμα.
Δεν είναι όλα «ξεπατικούρα», αν μου επιτρέπετε, ξένων format. Και πρέπει αυτούς τους ανθρώπους κάποτε, είτε στην κωμωδία, είτε στο δράμα, είτε στη μεταφορά λογοτεχνικών έργων του σήμερα, να τους αγκαλιάσουμε, κύριε Υπουργέ, να τους χειροκροτήσουμε και να τους δώσουμε τα κίνητρα να συνεχίσουν. Και με αυτό, σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ την κυρία Ακρίτα.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Μισό λεπτό, σε σχέση με αυτό που είπε η κυρία Ακρίτα, να υπερθεματίσω θέλω. Φυσικά και συμφωνώ και στις δύο παραμέτρους, αλλά στο κομμάτι των σεναριογράφων να πούμε ότι και όλη αυτή η δουλειά γίνεται αβοήθητη. Δεν υπάρχει κάτι, να πάνε σε μια σχολή, κάτι. Άνθρωποι να ενισχυθούν, άνθρωποι που κάνουν όλη την σπουδαία δουλειά από μόνοι τους και χωρίς βοήθεια, χωρίς κίνητρα. Στις σειρές που αναφέρουμε, τώρα, για να συγκρίνουμε, δουλεύουν ομάδες σεναριογράφων, ενώ εδώ ένας σεναριογράφος πάει βγάλει διαλόγους σε κάποιες μεγάλες σειρές, χωρίς την παραμικρή βοήθεια. Και βέβαια χρειάζονται κίνητρα, τα οποία είναι μέρος αυτού του κινηματογραφικού πλαισίου, που πρέπει να δημιουργηθεί. Σας ευχαριστώ και συγγνώμη για τη διακοπή.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κύριος Βορύλλας.

**ΑΝΔΡΕΑΣ ΒΟΡΥΛΛΑΣ:** Κύριε Πρόεδρε, κύριε Υπουργέ, εγώ για ένα λεπτό θα σας πω κάτι. Ότι η πατρίδα μας είναι ο πυλώνας του πολιτισμού στην Ευρώπη και του χριστιανισμού. Θα πω ότι ο «Άγιος Νεκτάριος», η ταινία που γυρίστηκε, πριν δύο χρόνια περίπου, ήρθε τρίτη και ο «Άγιος Παΐσιος» είχε δυόμισι εκατομμύρια θεατές που το είδαν.

Αυτό πρέπει να μας προβληματίσει. Εμείς πρέπει να γυρίσουμε ταινίες στην Ευρώπη, που να δείχνουν την πατρίδα μας, που είναι ο πυλώνας. Δεν πρέπει να μπούμε σε ένα σχήμα που θα μας πάει σε λάθος δρόμο. Αυτή είναι η άποψή μου. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Η κυρία Κανέλλη έχει το λόγο.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια της Κ.Ο. του Κ.Κ.Ε.)**: Στεναχωρήθηκα που η συνάδελφος και φίλη μου, η κυρία Ακρίτα, παρεξήγησε ακριβώς αυτό που λέω και είναι ταυτόσημο, δηλαδή, ότι χρήματα διεθνή ρίχνονται σε patterns, σε ιδέες που τις πουλάνε, πέφτει πολύ χρήμα στις πλατφόρμες, για να είναι ενιαία αυτά τα σίριαλ, σε ολόκληρο τον κόσμο, σε βάρος της ελληνικής παραγωγής. Οι Έλληνες σεναριογράφοι έχουν φτιάξει αριστουργήματα. Έχετε φτιάξει και είμαστε fans σας, τα βλέπουμε. Ποιο είναι το πρόβλημα; Θα φέρω δύο παραδείγματα και ας με συγχωρέσετε, αλλά για να μη δημιουργηθούν και παρεξηγήσεις. Από το «Σόι μας» μέχρι «Τα καλύτερά μας χρόνια» - τώρα δύο τυχαία, που παίζονται αυτό τον καιρό, βλέπεις από κάτω φορμά, που πωλούνται. Ο σκοπός είναι που θα πέσει το χρήμα, όπως είπα και που θα είναι η τάση. Δεν θα πέσει στην ανεξάρτητη παραγωγή, την περίεργη, σε σχέση με την πεπατημένη αυτών των πραγμάτων. Δεν θα πέσει, για να βγουν καινούργιες φωνές, καινούργια ταλέντα, καινούργιες απόψεις. Θα πέφτουν τα χρήματα - αυτό σας είπα - ακόμα και το δεύτερο μισό του 50%, σε αυτά που θα μοιάζουν εναλλακτικά, αλλά στην πραγματικότητα, θα είναι ένα πουλημένο φορμά από την Ολλανδία ή το Ισραήλ, που ξεκίνησε κάποτε από το Big Brother και σήμερα καταντάει σε οικογενειακές σειρές και είναι και τα δύο από δύο θηρία και όταν λέμε «θηρία και πλατφόρμες», πρέπει να καταλάβετε ότι στα πλαίσια του ανταγωνισμού, όταν στις Ηνωμένες Πολιτείες βάζεις και το βορρά και το νότο, βάζεις τα θηρία του μεγάλου καπιτάλα, που έχει την Globo στο Μεξικό, βάζεις κολοσσούς της Ασίας και στα πλαίσια του ανταγωνισμού άλλοθι αποκτά η Ευρώπη, που προσπαθεί να ανταγωνιστεί, σε αυτό το επίπεδο, τα χρήματα της βαριάς βιομηχανίας της τηλεοπτικής παραγωγής, δίνοντας κάτι ψίχουλα δήθεν - το εννοώ το δήθεν - για κάποιες εναλλακτικές παραγωγές, ομολογώντας ότι θέλει να τις ομογενοποίησει και αυτές. Αυτό ήθελα να πω προς άρσιν πάσης παρεξήγησεως. Η ελληνική παραγωγή έχει δώσει αριστουργήματα είτε είναι πρωτογενή είτε είναι επεξεργασμένα από βιβλία και αυτό είναι και το κρίμα του πράγματος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Το λόγο έχει ο κ. Φωτήλας.

**ΙΑΣΩΝ ΦΩΤΗΛΑΣ (Υφυπουργός Πολιτισμού)**: Ευχαριστώ όλους τους συναδέλφους και να πω πως ο Υπουργός δεν έχει σχέση με τη διαμόρφωση του νομοθετικού έργου και το πώς ακριβώς προγραμματίζονται οι συνεδριάσεις των Επιτροπών. Αρμόδιο όργανο είναι η Διάσκεψη των Προέδρων. Απ’ ό,τι πληροφορήθηκα και οι δύο συνεδριάσεις τέθηκαν στην ίδια Διάσκεψη. Θα μπορούσε να υπάρχει κάποια ένσταση από τα Κόμματα, από τις παρατάξεις. Δεν τέθηκε, δεν συζητήθηκε, όμως, το λέω αυτό μόνο, για να σας διαβεβαιώσω ότι καθόλου μειωμένο ενδιαφέρον δεν έχει το Υπουργείο, για το θέμα των γλυπτών μας. Αντιθέτως, εργάζεται με πρωτεργάτη - και ύστερα πάντα από εντολή του Πρωθυπουργού - την Υπουργό μας και νομίζω ότι όλοι αντιλαμβανόμαστε ότι έχουμε κάνει τεράστια βήματα, σε σχέση τουλάχιστον με την ενδυνάμωση, το μεγάλωμα της δικής μας άποψης, της δικής μας φωνής εκτός των συνόρων μας από πάρα πολλούς φορείς, αλλά και φυσικά πρόσωπα, ανθρώπους, στο παγκόσμιο γίγνεσθαι και σε σχέση με τις συνομιλίες, που έχουμε, με φορείς που έχουν να κάνουν με αυτή τη δουλειά και με τους οποίους έχουμε βρει κοινούς βηματισμούς. Ακόμη έχουν πολλά να γίνουν, αλλά κανείς δεν μπορεί να πει ότι δεν βλέπει τα τελευταία χρόνια μια ενδυνάμωση της δικής μας φωνής. Νομίζω ότι αυτό είναι ξεκάθαρο σε όλους.

Τώρα θα ξεκινήσω με την τοποθέτηση και θα ολοκληρώσω με δυο τρία σχόλια, σε σχέση με τις παρατηρήσεις και τις ερωτήσεις που άκουσα. Η Σύμβαση την οποία εισάγουμε προς Κύρωση αποτελεί ένα σημαντικό βήμα στην πορεία, για την ενίσχυση και τη δημιουργία συνθηκών υγιούς ανταγωνισμού για τα οπτικοακουστικά και ιδιαίτερα για την τηλεόραση, μια τηλεόραση, που έχει ξεφύγει από τα παραδοσιακά, εθνικά και περιφερειακά κανάλια και έχει περάσει σε ένα πεδίο χωρίς σύνορα, χωρίς όρια, χωρίς περιορισμούς και τελικά όλο αυτό, χωρίς δυνατότητα για πρόσβαση σε όλους τους δημιουργούς.

  Είναι κοινός ο προβληματισμός για την ηγεμονική θέση, που έχουν οι μεγάλες εταιρείες και πλατφόρμες διανομής περιεχομένου στον τομέα του κινηματογράφου και των τηλεοπτικών παραγωγών. Η προϊστορία, η παράδοση, τα μεγάλα στούντιο, οι εταιρείες παραγωγής, έχουν δημιουργήσει μια δεσπόζουσα θέση, που συχνά δρα καταχρηστικά και θα έλεγα και καταπιεστικά, σε προσπάθειες μικρότερων χωρών και μικρότερων αγορών. Σήμερα δε, που οι ραγδαίες εξελίξεις της τεχνολογίας, με την παγκοσμιοποίηση της πρόσβασης και των μηχανισμών ροής και διανομής, η δύναμη παρέμβασή τους γίνεται ακόμα μεγαλύτερη και οι επιλογές των μικρότερων παραγωγών και αγορών ελάχιστες. Για να το πούμε με απλά λόγια, αυτός που ορίζει την παραγωγή και τη διανομή, την πλατφόρμα, δηλαδή, μπορεί και επιβάλλει τους όρους του. Μπορεί να υποσκελίσει φωνές, μπορεί να επιβάλει περιεχόμενο, μπορεί να επιλέξει θεματολογία και κατ’ αυτόν τον τρόπο, βέβαια, προσβάλλονται πολλές φορές οι βασικές αξίες, ελευθερίες, πάνω στις οποίες θεμελιώθηκε η Ευρώπη.

Για να απαντήσω και σε αυτό, Ευρώπη δεν σημαίνει όλοι ίδιοι. Ευρώπη σημαίνει ότι συναποφασίζουμε και θέτουμε κάποιες κοινές συνιστάμενες, που συνήθως έχουν να κάνουν με τα θεμελιώδη δικαιώματα του ανθρώπου, συμφωνούμε ότι σε αυτά είμαστε όλοι μαζί και ο καθένας μετά έχει τα δικά του ιδιαίτερα χαρακτηριστικά, που κανείς δεν ζητάει από κανέναν να τα αποποιηθεί ή να τα ξεπουλήσει ή να τα ξεχάσει. Ευρώπη δεν είναι οι ίδιοι. Είναι ίσοι, κατά κάποιο τρόπο, απέναντι σε πράγματα, τα οποία όλοι δεν θα έπρεπε να τα συζητάμε. Η ελευθερία της έκφρασης, η ελευθερία γενικότερα σε όλα τα πράγματα είναι ένα θέμα, το οποίο τουλάχιστον στις ευρωπαϊκές χώρες έχει λυθεί, αλλά δεν σημαίνει ότι όλους μας καθιστά ειδικούς.

Το πρόβλημα γίνεται εντονότερο όσο μικραίνει μια αγορά. Και για να μην παρεξηγηθώ, μικραίνει σε οικονομικό μέγεθος. Ασφαλώς, όχι σε καλλιτεχνική ή πολιτιστική αξία. Γιατί, άλλωστε, η χώρα μας είναι η λαμπρότερη παγκόσμια και διαχρονική απόδειξη, ότι το μέγεθος μιας χώρας και της αγοράς της δε συμβαδίζουν απαραίτητα με την πολιτιστική διαδρομή, την πολιτιστική της παραγωγή και προσφορά στην Ευρώπη και σε όλο τον κόσμο.

Σε αυτό, λοιπόν, το πλαίσιο, το 2021, στη Βουδαπέστη, υπό την αιγίδα της Ουγγρικής Προεδρίας του Συμβουλίου, πραγματοποιήθηκε διερευνητική διάσκεψη, με θέμα «Διατήρηση της Ανεξάρτητης Παραγωγής της Διαφορετικότητας και του Πλουραλισμού στις Σειρές στην Ευρώπη. Μπορεί η Διεθνής Συνεργασία να είναι Μέρος της Λύσης;» κλείνει ο τίτλος. Στόχος, λοιπόν, της διάσκεψης, ήταν η διερεύνηση της δυνατότητας θέσπισης ενός νέου νομικού ή και χρηματοοικονομικού εργαλείου, που θα επιτρέψει τη διεθνή συμπαραγωγή σειρών.

Τον Οκτώβριο του 2021, σε συνέχεια της διάσκεψης της Βουδαπέστης, το γκρουπ των εισηγητών, της μόρφωσης, της παιδείας, του πολιτισμού, του σπορ, του περιβάλλοντος, εξέδωσε ένα έγγραφο συμπερασμάτων, που συνιστά πρόσκληση για δύο διακριτές δράσεις.

Πρώτον, την κατάρτιση του νομικού εργαλείου για την κωδικοποίηση των κανόνων της συμπαραγωγής σειρών, το οποίο ενδέχεται να λάβει τη μορφή πολυμερούς σύμβασης.

Και δεύτερον, την εκπόνηση προγράμματος οικονομικής στήριξης, με στόχο την κάλυψη των αναγκών των ανεξάρτητων παραγωγών και την ενίσχυση της θέσης τους, κατά τις διαπραγματεύσεις με τους μεγάλους παίκτες των υπηρεσιών οπτικοακουστικών μέσων.

Ανταποκρινόμενο στις ανωτέρω εξελίξεις το Συμβούλιο της Ευρώπης προχώρησε σε σχεδιασμό του πιλοτικού προγράμματος. Λέω «πιλοτικού», γιατί άκουσα ότι είναι λίγα τα λεφτά. Είναι λίγα τα λεφτά σαφώς, αλλά είναι ένα πιλοτικό πρόγραμμα, το οποίο πρέπει να περάσει σε ένα δεύτερο επόμενο στάδιο, όπου θα γίνει ένας μόνιμος μηχανισμός στήριξης με άλλα κονδύλια, με άλλα μέτρα και σταθμά. Λοιπόν, κατ’ αναλογία, με το υφιστάμενο ταμείο EURIMAGES, παράλληλα, βρίσκονται σε εξέλιξη διεργασίες για την κατάρτιση και την υπογραφή νομικού εργαλείου, με τη μορφή πολυμερούς σύμβασης, σε αντιστοιχία με την υφιστάμενη για τις κινηματογραφικές παραγωγές.

Σημειώνεται ότι το Συμβούλιο της Ευρώπης έχει δραστηριοποιηθεί στον τομέα των κινηματογραφικών συμπαραγωγών, ήδη, από τη δεκαετία του ΄80, αφενός με τη δημιουργία του EURIMAGES. Το ΄88 το οποίο έχει πλέον αναλάβει μορφή διευρυμένης μερικής συμφωνίας αφετέρου με την υπογραφή της πολυμερούς ευρωπαϊκής σύμβασης για κινηματογραφικές παραγωγές. Του 92 και το 2017.

 Αυτά τα βήματα που η Ευρώπη έκανε, τις δεκαετίες του ΄80 και του ΄90, για τον Κινηματογράφο θέλουμε κατ’ αναλογία, πλέον, με τα νέα στοιχεία, που μπορούμε να έχουμε στη διάθεσή μας να κάνουμε και για την παραγωγή τηλεοπτικών σειρών.

 Για τη χρηματοδότηση της πιλοτικής φάσης του Προγράμματος, το Συμβούλιο της Ευρώπης επέλεξε το δρόμο της σύναψης διμερών συμφωνιών, με τους αρμόδιους φορείς των κρατών, που συμμετέχουν. Για την Ελλάδα είναι το Υπουργείο Πολιτισμού, δια μέσου του οποίου η συγκεκριμένη Συμφωνία εισάγεται προς κύρωση.

 Το Πρόγραμμα έχει ένα ανώτατο όργανο Διοίκησης, στο οποίο εκπροσωπείται και η Ελλάδα δια του Υπουργείου Πολιτισμού. Επίσης, συμμετέχουν το Βέλγιο, η Κροατία, η Εσθονία, η Ουγγαρία, το Λουξεμβούργο, η Ολλανδία, η Βόρεια Μακεδονία, η Πορτογαλία, η Σλοβακία, η Σλοβενία και η Ισπανία. Δεν συμμετέχει ο Καναδάς, επειδή άκουσα ότι συμμετέχει ο Καναδάς, αλλά συμμετείχε στη διάσκεψη, ως παρατηρητής. Δεν συμμετέχει, όμως, ως μέλος του εγχειρήματος αυτού ούτε παίρνει μέρος σε συμπαραγωγές.

Έχει, λοιπόν, έναν συνολικό προϋπολογισμό 21 εκατομμυρίων ευρώ και η εθνική συμμετοχή μας ανέρχεται στις 450.000 ευρώ.

Τι κάνει όμως το Πρόγραμμα αυτό;

Ποιες είναι οι δυνατότητες που δίνει στους ανεξάρτητους παραγωγούς των χωρών που συμμετέχουν, αλλά και της Ελλάδας;

 Όπως προανέφερα, δημιουργεί χρηματοδοτικά εργαλεία, τα οποία θέτει στη διάθεση των δημιουργών και είναι δύο μορφών. Πρώτον, έχουμε τις επιχορηγήσεις, που δίνονται για ανάπτυξη συμπαραγωγής και δεύτερον, τα βραβεία συμπαραγωγής.

Ήδη, στις πρώτες δύο πιλοτικές ελληνικές εταιρείες, γιατί ακούστηκε και αυτό, παραγωγοί ζήτησαν πληροφορίες και ενημερώθηκαν και υπήρξε και εταιρεία, που υπέβαλε αιτήματα για ένταξη. Όταν γίνεται, δηλαδή, μια συμπαραγωγή υπάρχουν οι δευτερεύοντες που μπαίνουν με μικρότερο μπάτζετ και οι πρώτοι. Έχουμε καταθέσει προτάσεις και ως μειοψηφική παραγωγός και ως κύρια παραγωγός.

 Ιδιαίτερη μέριμνα έχει καταβληθεί για την ενσωμάτωση στο σχεδιασμό του Πιλοτικού Προγράμματος των αρχών και των αξιών του Συμβουλίου της Ευρώπης, όπως η ελευθερία της έκφρασης, η ελευθερία των Μέσων Μαζικής Ενημέρωσης και η ισότητα με έμφαση και στην ισότητα, βεβαίως, των δύο φύλων. Με δυο λόγια, το Πιλοτικό αυτό Πρόγραμμα αποτελεί ένα πρώτο βήμα, σε μία πορεία δυναμικής άμυνας, απέναντι σε μία δύναμη καταχρηστικού ολιγοπωλίου. Προσφέροντας χρηματοδοτικά εργαλεία, διευκολύνουμε, κατά το δυνατόν, την πρόσβαση, την επικοινωνία, εξασφαλίζουμε την ταυτότητα, τη διαφορετικότητα και θα το λέω και θα το ξαναλέω την ελευθερία. Αποτελεί παράλληλα και ένα βήμα βέβαια υπεράσπισης της καλλιτεχνικής δημιουργίας και του πολιτισμού μας και, βέβαια, με το Πρόγραμμα αυτό, υποστηρίζουμε ένα πολύ σημαντικό παραγωγικό κομμάτι των δημιουργικών βιομηχανιών, που συμβάλλουν σημαντικά στην απασχόληση, στην ανάπτυξη και στην ενοποίηση.

Ήδη, τα πρώτα σημεία εφαρμογής του Προγράμματος είναι ενθαρρυντικά και όλα κατατείνουν ότι πολύ σύντομα θα αποτελέσει μια μόνιμη προσθήκη στο ευρωπαϊκό, αμυντικό και αναπτυξιακό οπλοστάσιο.

Θα μου επιτρέψετε, όμως, να καταγράψω και μία ακόμα προσθήκη - πρόσκληση συμμετοχής. Το Υπουργείο Πολιτισμού είναι πάντα στην πρώτη γραμμή πρωτοβουλιών για την υποστήριξη δράσεων των δημιουργικών βιομηχανιών και των δημιουργών, δημιουργώντας τα κατάλληλα εργαλεία και τα πλαίσια στήριξης. Αρμόδιοι, όμως, πάντα στο τέλος της ημέρας, για να αξιοποιήσουν αυτά τα εργαλεία είναι οι ίδιοι οι δημιουργοί και οι παραγωγοί, τους οποίους καλώ και εγώ και το Υπουργείο να έρθουν μαζί να αναπτύξουμε και να υποβάλλουν άρτιες προτάσεις παραγωγής και συμπαραγωγής, ώστε να ταξιδέψουν διεθνώς την ελληνική δημιουργικότητα και τον πολιτισμό.

 Τώρα, σχετικά με κάποιες παρατηρήσεις, που άκουσα. Δυστυχώς, δεν μου άρεσε καθόλου αυτό που άκουσα από το ΠΑΣΟΚ. Δηλαδή, καταρχάς τα περί πρώην ΕΚΟΜΕ, επειδή ακούστηκαν και διάφορα περί ΕΚΟΜΕ και νέου φορέα και τα στοιχεία, που ζητήσατε, θα μπορούσατε να τα έχετε ήδη και μπορείτε να το αποκτήσετε, μέσω του Κοινοβουλευτικού Ελέγχου. Καταθέστε μια ερώτηση και όλα αυτά θα τα πάρετε. Δεν καταλαβαίνω, γιατί μέχρι σήμερα δεν έχετε καταθέσει μια ερώτηση, μέσω του Κοινοβουλευτικού Ελέγχου, για τα στοιχεία, που ζητάτε και έρχεστε σήμερα εδώ σε μια διαφορετική διαδικασία, όπου ξέρετε ότι ούτε το χρόνο έχω ούτε τα στοιχεία τα συγκεκριμένα, για να σας απαντήσω, για να καταφέρετε τι;

Το τερματίζετε δε, παραλληλίζοντας τα 450.000 ευρώ της συμμετοχής της χώρας μας με κάποιους δήθεν μισθούς ή απολαβές, που θα πάρει ένα Διοικητικό Συμβούλιο. Αυτό είναι η επιτομή του λαϊκισμού και δεν θα το περίμενα από εσάς και δεν το έκανε κανένας άλλος σε αυτό το απόλυτο σημείο.

Με όλο το σεβασμό που έχω στη Λιάνα Κανέλλη, δεν θα πω τίποτα, γιατί ούτως η άλλως είναι δεδομένο ότι βλέπουμε κάπως διαφορετικά τα πράγματα, έτσι είναι και έτσι θα είναι, όμως, όπως είπα νωρίτερα, δεν ξέρω αν ήσουν, είπα ότι οι Ευρωπαίοι δεν σημαίνει ότι είμαστε όλοι ίδιοι, σημαίνει ότι αποδεχόμαστε κάποια σημεία, τα οποία τα θεωρούμε απαραίτητα να τα αποδεχτούμε όλοι μαζί και έχουν να κάνουν κυρίως με τα θεμελιώδη δικαιώματα του ανθρώπου και μετά ο καθένας κρατάει εκείνο που είναι, δεν το χάνει, ούτε το πουλάει, ούτε το ξεχνάει, αλλά το πόσα κοινά στοιχεία έχουν, αν έχουν, ο ναζισμός με τον κομμουνισμό ο καθένας μπορεί να έχει την άποψή του. Πάντως οι ίδιοι οι κομμουνιστές, τους πήρε περίπου 3 χρόνια να το συνειδητοποιήσουν και να αποφασίσουν αν έχουν ή δεν έχουν, όταν τέθηκε το ζήτημα.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια της Κ.Ο. του Κ.Κ.Ε.):** Με προκαλείς για απάντηση, ελεύθερες είναι οι επιτροπές, νομίζω ανοιχτά είμαστε, με την ανοχή του Προέδρου, για μισό λεπτό.

Αυτό είναι ένα ιδεολογικό βαθύ πολιτικό ζήτημα και δεν μπορεί να εξεταστεί σαν τις παρατηρήσεις που μου έκανε ο κ. Κούβελας πριν, μόλις άκουσε τη λέξη κομμουνισμός, έπαθε αλλεργία και άρχισε να μιλάει για τον Στάλιν. Δεν είναι τόσο εύκολα πράγματα αυτά, να τα πετάει κάποιος. Μου θυμίζετε μια εκπομπή που έβλεπα χτες και μπορώ να πω και ποια εκπομπή και από ποιον, καμία σημασία δεν έχει για να μπουν στα πρακτικά, όπου κάποιος λέει στον παρουσιαστή, «καλά ο Στάλιν τώρα συγγραφικό έργο, ο Στάλιν δεν μπορούσε ούτε καν να μιλήσει» και ο παρουσιαστής του λέει «ναι, έχεις δίκιο» και προχωράει η συζήτηση παρακάτω. Τι να κάνω, να τους στείλω δώρο δηλαδή τα άπαντα του Στάλιν;

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Όχι, αλλά αυτό είναι ιστορικό γεγονός.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια της Κ.Ο. του Κ.Κ.Ε.):** Το λέω σαν χαρακτηριστικό, δεν καταλάβατε. Δεν θα κάνω εγώ ιδεολογική αντιπαράθεση αυτή τη στιγμή με τους φιλοναζιστές ή αντιναζιστές, καμία, δεν έχω όρεξη, εδώ ήρθαμε να μιλήσουμε για κάτι συγκεκριμένο. Εγώ είπα όμως κάτι, δεν μπορεί να ισχυριστεί κάποιος που βλέπει ταύτιση, όχι διαφορές, εσείς μιλάτε για διαφορές, ταύτιση, με κοινή μέρα εορτασμού μέσα στον Αύγουστο δύο βδομάδες μετά τη Χιροσίμα και το Ναγκασάκι, του ναζισμού με τον κομμουνισμό, να μου μιλάει τόσο εύκολα και ελαφρά την καρδία έναντι 450.000 χορηγικής συμμετοχής για την υποστήριξη της διαφορετικότητας.

Δεν μπορείτε να με πείσετε, ενιαίο πράγμα είναι τα δακρυγόνα στην Ευρωπαϊκή Ένωση, ενιαίο πράγμα είναι η κήρυξη όλων των απεργιών σε παράνομες και καταχρηστικές, ενιαίο πράγμα είναι τα δικαιώματα της αστικής τάξης στην Ευρωπαϊκή Ένωση, δεν είναι ενιαίο πράγμα η εργατική υπεράσπιση, πώς να το κάνουμε, δεν μπορεί να την αφήσουμε αυτή τη στιγμή. Τι θέλετε, να πάμε στο αν διατηρείται το σπίτι του Χίτλερ ή αν θα μετατραπεί ή όχι σε ντισκοτέκ μέρος από το τείχος στο Άουσβιτς; Δεν μπορούμε να πάμε εκεί, γιατί ξέρετε πού θα πάμε; Θα πάμε στην αμερικανιά, να βγάζουμε τράπουλα για να κυνηγήσουμε τον Σαντάμ Χουσεΐν, δηλαδή καζίνο Λας Βέγκας, οπότε τέτοια πολιτισμική συζήτηση από το ΚΚΕ αποκλείεται να περιμένετε.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Όσον αφορά στην Ελληνική Λύση, σχεδόν όλα τα ζητήματα που θέσατε δεν τίθενται στην παρούσα Σύμβαση, γιατί έχουν λυθεί μέσω του δικού μας, του εσωτερικού δικαίου. Δηλαδή, η ασφάλεια των εργαζομένων, η ασφάλιση των εργαζομένων, οι συνθήκες εργασίας, όλα αυτά, τα οποία αναφέρατε, δεν υπάρχουν εδώ, γιατί αυτά είναι δεδομένα, νομοθετημένα και εξασφαλισμένα από το δικό μας εσωτερικό δίκαιο. Άρα, δεν μπαίνουν εδώ, γιατί δεν μπορούν να αλλάξουν αυτά.

Θα ήθελα να κλείσω με την τοποθέτηση του Διαμαντή, το λέω, γιατί μου είναι ιδιαίτερα συμπαθής και τον προσφωνώ με το μικρό του όνομα, δεν είναι από έλλειψη σεβασμού, αντιθέτως το κάνω και στη Λιάνα, αυτό το κερδίζει ο άλλος να τον προσφωνείς με το μικρό του όνομα, θέλω να πω ότι είναι κάτι, το οποίο το έχετε δουλέψει στα χρόνια και είναι κατάκτηση το να λέω «η Λιάνα» και να ξέρει όλος ο κόσμος για ποιον μιλάω, άρα το λέω για καλό.

Ο Διαμαντής, λοιπόν, έκανε μια τοποθέτηση, που θα έλεγα ότι είναι υπερκομματική και αυτό τον τιμά ιδιαίτερα. Έθεσε θέματα, τα οποία γνωρίζει καλύτερα από εμένα και θα ήμουν ευτυχής, αν μπορούσε να μου μεταλαμπαδεύσει αυτές τις γνώσεις του, διότι πράγματι πολλά, πάρα πολλά θα έλεγα, στο κομμάτι και των οπτικοακουστικών, αλλά και του ελληνικού κινηματογράφου, αλλά και της τηλεόρασης και σε όλους αυτούς, που αφορά αυτό το πράγμα, είναι πολύ παλιά, θέλουν επικαιροποιήσεις, θέλουν μια γενναία θα έλεγα μεταρρύθμιση.

Εγώ θα ήθελα να συμβάλλω σε αυτή την προσπάθεια και επειδή δεν δηλώνω «ξερόλας», ξέρω, όμως ανάγνωση και γραφή και λένε ότι τα πιάνω εύκολα. Άρα, είμαι εδώ και θα ήθελα να ακούσω και να πάρω και να μαζέψω στοιχεία και να φτιάξουμε κάτι σίγουρα που είναι αναγκαίο. Ευχαριστώ.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια της Κ.Ο. του Κ.Κ.Ε.):** Μην κοροϊδευόμαστε. Αυτό το φέρνετε ως διεθνή Σύμβαση. Στη διεθνή Σύμβαση δεν μπορείτε να κάνετε τίποτα.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Ο Διαμαντής είπε ότι σε αυτό δεν έχει κάποια ιδιαίτερη ένσταση. Μίλησε για άλλα πράγματα.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια της Κ.Ο. του Κ.Κ.Ε.):** Ναι, αλλά άπαξ και ψηφιστεί, ξέρετε τι αυξημένη ισχύ έχει η διεθνής σύμβαση.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Θεωρείτε ότι αν ψηφιστεί αυτό, τελειώσαμε, δεν μπορούμε να κάνουμε τίποτα για τον ελληνικό κινηματογράφο;

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια της Κ.Ο. του Κ.Κ.Ε.):** Όχι, αλλά δεν μπορείτε να κάνετε τίποτα επί αυτού.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Όχι, επί αυτού δεν θέλω να κάνω κάτι. Μια χαρά είναι αυτό, με καλύπτει και μένα και κάπως σε ένα σημείο, απ’ ό,τι κατάλαβα και τον ίδιο τον Διαμαντή. Άλλα πράγματα έθεσε ο Διαμαντής και άλλοι πολλοί εδώ μέσα, που δεν έχουν να κάνουν με αυτό. Έχουν να κάνουν με τις ελληνικές παραγωγές, με τη στήριξη των Ελλήνων δημιουργών, τα οποία ξαναλέω, δεν υπάρχουν εδώ μέσα, γιατί δεν αφορούν αυτό το πράγμα. Και ξαναλέω, μπορεί να κάνει οποιοσδήποτε θέλει και ένα κοινοβουλευτικό και σίγουρα και εκεί χρειάζονται πράγματα. Ήδη, η δημιουργία του νέου φορέα λέει ότι κάτι δεν λειτουργούσε σωστά. Αλλιώς, δεν είχαμε λόγο να δημιουργήσουμε ένα νέο φορέα. Αυτός ο νέος φορέας, τώρα, στην ουσία μπαίνει στη φάση της πραγματικής λειτουργίας του. Και εδώ είναι που θα ήθελα τις πληροφορίες και τη γνώση από όλους όσους έχουν περισσότερη από εμένα, γιατί είναι χρόνια σε αυτό το πράγμα. Να μου τη δώσουν για να μπορέσουμε, εγώ που έχω το θεσμικό ρόλο, να κάνω εκείνο που πρέπει. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Πολιτισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών» (“Support scheme for TV series”)».

Όπως προκύπτει από τις τοποθετήσεις των Εισηγητών και των Ειδικών Αγορητών:

Ο Εισηγητής της Πλειοψηφίας, κ. Κωνσταντίνος Κεφαλογιάννης, ψήφισε υπέρ.

Η Εισηγήτρια της Μειοψηφίας, κυρία Κυριακή Μάλαμα, ψήφισε επιφύλαξη.

Η Ειδική Αγορήτρια της Κ.Ο. «ΠΑΣΟΚ - Κίνημα Αλλαγής», κυρία Παναγιώτα (Νάγια) Γρηγοράκου ψήφισε επιφύλαξη.

Η Ειδική Αγορήτρια της Κ.Ο. του «Κ.Κ.Ε.», κ. Γαρυφαλλιά Κανέλλη, ψήφισε κατά.

Η Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία Χάιδω Ασημακοπούλου, ψήφισε επιφύλαξη.

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κ. Αθανασία (Σία) Αναγνωστοπούλου, ψήφισε επιφύλαξη.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”, κ. Σπυρίδων Τσιρώνης, ψήφισε επιφύλαξη.

Ο Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αδαμάντιος Καραναστάσης, ψήφισε επιφύλαξη.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Ιωάννης Κόντης, ψήφισε επιφύλαξη.

Συνεπώς, το σχέδιο νόμου του Υπουργείου Πολιτισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών» (“Support scheme for TV series”)», έγινε δεκτό επί της αρχής, επί των άρθρων και επί του συνόλου, κατά πλειοψηφία.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κυριαζίδης Δημήτριος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Παπάς Θεοφάνης (Φάνης), Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παραστατίδης Στέφανος, Σπυριδάκη Αικατερίνη (Κατερίνα), Λαμπρούλης Γεώργιος, Δελής Ιωάννης, Διγενή Ασημίνα (Σεμίνα), Κανέλλη Γαρυφαλλιά (Λιάνα), Ασημακοπούλου Σοφία Χάιδω, Μπούμπας Κωνσταντίνος, Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης και Μανούσος Γεώργιος.

Τέλος και περί ώρα 13.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**